Jordan jadi tuan rumah mesyuarat keselamatan politik antara Israel dan Palestin

AMMAN, 26 Februari - Jordan akan menjadi tuan rumah mesyuarat 'keselamatan politik' antara Israel dan Palestin yang akan diadakan pada hari ini.Ia bagi mengembalikan keamanan di wilayah yang diduduki selepas berlaku keganasan yang mengakibatkan kematian, kata seorang pegawai kerajaan.Mesyuarat yang akan diadakan di Aqaba, bandar pelabuhan Laut Merah itu akan turut dihadiri oleh wakil Amerika Syarikat dan Mesir.Ia bertujuan untuk 'membina kepercayaan' antara Israel dan Palestin, kata pegawai itu kepada AFP pada hari Sabtu.Ketua agensi keselamatan domestik Shin Bet, Ronen Bar akan menjadi sebahagian daripada delegasi Israel, kata sumber keselamatan kepada AFP.Ketika rundingan dibuat selepas 11 rakyat Palestin terbunuh dalam pertempuran senjata pada hari Rabu apabila tentera Israel menyerbu bandar Nablus di Tebing Barat, keputusan kepimpinan Palestin untuk menghadiri mesyuarat di Jordan itu mendapat kritikan daripada pihak lain.

(Presiden Palestin, Mahmoud Abbas (kiri) dan Perdana Menteri Israel, Benjamin Netanyahu/ AFP)

Gerakan Fatah yang dipimpin Presiden Palestin, Mahmoud Abbas mempertahankan langkah itu di Twitter."Keputusan untuk mengambil bahagian dalam mesyuarat Aqaba walaupun kesakitan dan pembunuhan beramai-ramai ditanggung oleh rakyat Palestin adalah berpunca daripada keinginan untuk menamatkan pertumpahan darah," kata pergerakan itu.Jumlah kematian dalam serbuan pada hari Rabu adalah yang tertinggi sejak intifada Palestin kedua, atau pemberontakan, berakhir pada tahun 2005, di mana ia tahun Pertubuhan Bangsa-Bangsa Bersatu (PBB) mula mengesan mangsa.Pergolakan yang semakin sengit tahun ini telah mencetuskan kebimbangan antarabangsa dan berlaku selepas tahun 2022, menjadi tahun berlakunya kematian paling tinggi di Tebing Barat sejak penjejakan PBB bermula. -AFP


Macron adakan lawatan ke China pada April

PARIS, 25 Februari- Presiden Perancis, Emmanuel Macron pada Sabtu menyatakan beliau akan mengadakan lawatan ke China, pada awal April.Ia sebahagian untuk mendapatkan bantuan China bagi menamatkan pencerobohan Rusia ke atas Ukraine.Pada Jumaat, China menggesa gencatan senjata komprehensif dilakukan di Ukraine dan telah mengemukakan rancangan damai 12 perkara.Jelas Macron, fakta bahawa China terlibat dalam usaha damai adalah satu perkara yang baik."Saya fikir segala-galanya ke arah keamanan adalah baik tetapi keamanan ini hanya mungkin jika ia bermula dengan penamatan pencerobohan Rusia, penarikan tentera, dan penghormatan terhadap kedaulatan wilayah dan rakyat Ukraine. "Jadi dalam konteks ini, saya fikir ia juga terpulang kepada Ukraine untuk memberikan syarat, tetapi hakikat bahawa China komited untuk usaha damai adalah baik. "Saya akan pergi sendiri ke China pada awal April," kata Macron kepada media di pameran pertanian, di sini.-REUTERS

Berita BerkaitanChina gesa Rusia, Ukraine adakan rundingan, beri amaran jangan guna senjata nuklear


Gempa bumi 6.1 magnitud landa Hokkaido, tiada amaran tsunami

TOKYO, 26 Februari - Gempa bumi berukuran 6.1 magnitud melanda Hokkaido di utara Jepun pada malam Sabtu, menurut Kajian Geologi AS (USGS) dan Agensi Meteorologi Jepun.Tiada amaran tsunami dikeluarkan selepas gempa bumi luar pesisir, yang menggegarkan bandar pantai Kushiro dan Nemuro.Saluran media utama Jepun tidak menyiarkan laporan segera mengenai sebarang kerosakan atau kecederaan.Gempa bumi itu berlaku pukul 10:27 malam pada kedalaman sekitar 43 kilometer di Lautan Pasifik, kata USGS.

(Gempa bumi berukuran 6.1 magnitud melanda Hokkaido di utara Jepun pada malam Sabtu/ Foto FB MetMalaysia)

Dalam pada itu, seorang pakar bercakap mengenai penyiaran awam NHK yang memberi amaran kepada penduduk supaya berwaspada terhadap gempa bumi selama kira-kira seminggu.Gempa bumi kerap kali berlaku di Jepun, yang terletak di 'Lingkaran Gunung Berapi Pasifik', iaitu sebuah zon aktif secara seismik di mana plat tektonik kerap bertembung, serta kegiatan gunung berapi yang meliputi Jepun melalui Asia Tenggara dan merentasi lembangan Pasifik.Negara itu mempunyai peraturan pembinaan yang ketat, bertujuan untuk memastikan bangunan dapat menahan gempa bumi yang kuat dan secara rutinnya mengadakan latihan kecemasan sebagai persediaan menghadapinya. -AFP


Rakyat Nigeria mengundi pilih presiden baharu

NIGERIA, 25 Februari- Rakyat Nigeria mula keluar mengundi pada Sabtu, untuk memilih pengganti Presiden, Muhammadu Buhari.Ia dengan harapan pemimpin seterusnya akan mengemudi negara paling ramai penduduk dan ekonomi terbesar di Afrika itu ke laluan baharu, selepas bertahun-tahun dibelenggu keganasan dan kesusahan yang semakin memburuk.Pusat mengundi dijadualkan dibuka pada 8:30 pagi (0730 GMT).Laporan Reuters memberitahu, turut berlaku kelewatan di beberapa lokasi di seluruh negara.

(Pengiraan undi akan bermula sebaik sahaja pengundian ditutup dan keputusan akan disiarkan di luar pusat mengundi/Foto Reuters)

Pesaing utama untuk menggantikan Buhari ialah bekas gabenor Lagos, Bola Tinubu, 70, calon daripada parti pemerintah, Kongres All Progressives.Selain bekas naib presiden Nigeria, Atiku Abubakar, 76, yang merupakan calon pembangkang utama Parti Demokratik Rakyat dan bekas gabenor Negeri Anambra, Peter Obi, 61, daripada Parti Buruh yang lebih kecil.Lebih 93 juta orang didaftarkan untuk mengundi presiden dan ahli Dewan Negara yang akan datang. Pengiraan undi akan bermula sebaik sahaja pengundian ditutup dan keputusan akan disiarkan di luar pusat mengundi.-REUTERS


Aktivis berhimpun di Taiwan, tanda sokongan kepada Ukraine

TAIPEI, 25 Februari- Berpuluh-puluh penunjuk perasaan berkumpul di Dataran Liberty, di sini, menzahirkan harapan agar konflik Rusia-Ukraine segera berakhir.Perhimpunan disertai rakyat Taiwan dan juga Ukraine yang menetap di sana.Ia juga menandakan sudah memasuki tahun pertama, sejak pencerobohan Rusia berlaku.Penunjuk perasaan pengibarkan bendera dan menyanyikan lagu kebangsaan Ukriane.

(Selepas setahun pencerobohan Rusia ke atas Ukraine, konflik dilihat masih belum ada tanda untuk berakhir/Foto Reuters)

Perhimpunan solidariti sama turut diadakan di seluruh dunia menandakan ulang tahun itu.

Ukraine telah memenangi sokongan awam yang meluas di Taiwan dan kerajaan telah menghantar bantuan kemanusiaan.

Ramai yang turut bimbang Taiwan mungkin menghadapi situasi serupa dengan Ukraine, di tengah-tengah ketegangan yang meningkat dan peningkatan ancaman ketenteraan dan sikap dari jirannya China.-REUTERS


Bank Dunia umum dana pembiayaan tambahan AS$2.5 bilion untuk Ukraine

WASHINGTON, 25 Februari- Bank Dunia pada Jumaat, mengumumkan dana pembiayaan tambahan berjumlah AS$2.5 bilion untuk Ukraine.Ia bagi menyokong perkhidmatan penting, serta fungsi teras kerajaan di negara dilanda perang itu.Pembiayaan tersebut diumumkan setahun selepas pencerobohan Rusia di Ukraine.Sehingga kini, badan peminjam global itu telah meluluskan lebih AS$20.6 bilion pembiayaan kecemasan untuk Ukraine."Setahun selepas pencerobohan Rusia ke atas Ukraine, dunia terus menyaksikan kemusnahan ngeri yang dikenakan ke atas negara dan rakyatnya,” kata Presiden Kumpulan Bank Dunia, David Malpass dalam satu kenyataan.

Dana itu disediakan Agensi Pembangunan Antarabangsa Amerika Syarikat dan akan dihantar kepada kerajaan Ukraine selepas pengesahan perbelanjaan yang layak oleh bank."Kami akan terus menyokong rakyat Ukraine melalui projek pembaikan segera dan penyelarasan dengan kerajaan untuk usaha pemulihan dan pembinaan semula," menurut Malpass.Bank Dunia menambah dalam pengumumannya bahawa pembiayaan yang difasilitasinya untuk perbelanjaan awam di Ukraine "disusun untuk membantu meminimumkan risiko rasuah".Pada Jumaat, Presiden Ukraine, Volodymyr Zelensky berikrar melakukan segala-galanya untuk mengalahkan Rusia tahun ini, sempena ulang tahun konflik terbesar Eropah sejak Perang Dunia II.Amerika Syarikat telah meningkatkan sekatan ke atas Moscow, kali ini menyasarkan bank negara, industri ketenteraan dan akses semikonduktor, manakala Kumpulan Tujuh negara perindustrian mengancam penghapus embargo dengan "kos yang teruk."Sementara itu, kereta kebal Leopard buatan Jerman yang pertama juga tiba di Ukraine, manakala Poland dijangka menghantar lebih banyak kereta kebal tidak lama lagi.-AFP


Jambatan runtuh, paksa saluran paip minyak di Ecuador ditutup

NAPO, 25 Februari- Sebuah jambatan runtuh di wilayah Napo, Ecuador menyebabkan saluran paip minyak terpaksa ditutup.Industri minyak di negara itu dijangka kembali normal dalam tempoh tiga minggu.Syarikat minyak negara, Petroecuador dan pengendali saluran paip swasta, OCP Ecuador menghentikan operasi ke atas saluran paip masing-masing.Ia sebagai langkah pencegahan selepas jambatan itu runtuh.Petroecuador menjangkakan pengepaman minyak akan kembali dimulakan dalam tujuh hari akan datang.Jurucakap syarikat, Maria Elisa Soledipsa memberitahu laluan baharu kini diusahakan untuk mengatasi kecemasan ketika ini.Syarikat itu juga mula menutup secara berkala telaga minyaknya di Amazon dan akan mengoptimumkan simpanan bagi memenuhi permintaan domestik.Saluran paip minyak sering terganggu akibat kerosakan oleh batu dan tanah runtuh.Namun, insiden minggu ini berlaku di kawasan berlainan daripada yang berlaku pada tahun 2020 dan 2021.-REUTERS


Gempa bumi Turkiye, angka korban cecah 44,218 orang

GAZIANTEP, 25 Februari - Sekurang-kurangnya 44,218 orang terbunuh akibat dua gempa bumi kuat yang menggegarkan selatan negara itu, 6 Februari lalu.Pengurusan Bencana dan Kecemasan (AFAD) memaklumkan hampir 335,400 khemah telah dibina di zon gempa.Lebih 11,400 anggota misi mencari dan menyelamat (SAR) tempatan dan antarabangsa masih menjalankan operasi SAR di lokasi kejadian.

Empat pusat khidmat sosial bergerak diwujudkan di Kahramanmaras, Hatay, Osmaniye dan Malatya untuk menyediakan perkhidmatan sokongan psikologi.Kira-kira 912,000 orang telah menerima sokongan psikososial dengan 615,000 di zon gempa bumi dan 297,000 di luar zon gempa.Menurut AFAD, gempa yang berpusat di wilayah Kahramanmaras itu turut disusuli dengan 9,136 gegaran susulan.Gegaran melanda 10 wilayah lain yang menjejaskan kira-kira 13.5 juta penduduk.Beberapa negara di rantau berkenaan termasuk Syria dan Lubnan turut merasakan gegaran itu.-AFP


Serangan kumpulan pengganas di Mali, 13 orang awam terbunuh

BAMAKO, 25 Februari - Serangan kumpulan pengganas ke atas sebuah kampung di tengah Mali menyebabkan 13 orang awam terbunuh.Seorang ahli politik tempatan mengatakan kumpulan itu telah membunuh dan membakar rumah-rumah di kampung Kani-Bonzon.Angka kematian mungkin meningkat kepada 20 orang.Kumpulan pengganas telah membunuh lebih daripada 13 orang awam, membakar bangunan dan melarikan tiga penduduk.

Ahli politik tempatan mengharapkan misi pengaman Pertubuhan Bangsa Bersatu (PBB) untuk datang dan membantu mereka menentang kumpulan pengganas.Orang ramai keluar melakukan protes di bandar Bandiagara, menuntut kawalan keselamatan di kawasan mereka.Mali bergelut dengan krisis keselamatan dan politik sejak kumpulan pengganas dan pemisah meletus di utara negara itu pada 2012.Kumpulan pengganas yang dikaitkan dengan Al-Qaeda dan DAESH meningkatkan operasi mereka di tengah Mali dan negara jiran, Niger dan Burkina Faso.Ribuan orang awam, polis dan tentera terbunuh di seluruh wilayah itu.Lebih dua juta penduduk juga terpaksa meninggalkan rumah mereka.-REUTERS


Salji lebat melanda beberapa bahagian selatan California

LOS ANGELES, 25 Februari - Salji lebat yang melanda Selatan California telah mengakibatkan kebanyakan jalan raya dan lebuh raya terpaksa ditutup kerana dilitupi salji dan ais.Ini termasuk lebuh raya Utara-Selatan yang menghubungkan Mexico, California dan Kanada.Pihak Perkhidmatan Cuaca Kebangsaan (NWS) berkata tiada anggaran bila laluan yang ditutup akan dibuka semula.

"Kesan berkaitan salji yang berbahaya dan berpotensi mengancam nyawa berkemungkinan berlaku di jalan raya gunung, padang pasir dan kaki bukit di selatan California."Pelbagai pusingan salji lebat ditambah dengan angin kencang akan membawa kepada keadaan ribut salji di beberapa kawasan yang lebih tinggi dan laluan gunung," kata NWS.Sementara itu, menurut syarikat pembekal tenaga poweroutage.us. salji dan angin kencang telah menyebabkan talian elektrik terputus serta melumpuhkan perkhidmatan bekalan tenaga kepada lebih 100,000 pelanggan di California.

Sementara itu, ribut musim sejuk yang membadai California menyebabkan lebih 100,000 rumah dan premis perniagaan di seluruh negeri itu, bergelap. Ribut yang mula melanda Khamis lalu, turut membawa hujan batu dan salji lebat luar biasa.Keadaan itu diramal berlarutan sehingga hujung minggu ini.Amaran telah dikeluarkan di kawasan pergunungan Ventura dan Los Angeles sehingga Sabtu, amaran kali pertama dikeluaran untuk pergunungan California Selatan, sejak 1989.Di Michigan, lebih 720,000 pengguna terputus bekalan elektrik dan bekalan dijangka pulih pada Ahad.-AFP


Kanada hantar empat kereta kebal tambahan kepada Ukraine

TORONTO, 25 Februari - Kanada menghantar empat kereta kebal tempur tambahan ke Ukraine.Perdana Menteri Kanada, Justin Trudeau berkata Kanada juga akan mengenakan sekatan ke atas 192 lagi individu dan entiti dari Rusia.“Kanada telah berdiri dalam solidariti dengan Ukraine sejak permulaan konflik dan kami akan terus berbuat demikian,” kata Trudeau dalam sidang akhbar sempena ulang tahun pertama pencerobohan Rusia ke atas Ukraine.

Sambil mengecam 'perang pencerobohan' Presiden Rusia, Vladimir Putin dan menggelarnya sebagai 'berbahaya, pengecut dan lemah,' Trudeu juga mengakui bahawa perjuangan tersebut belum berakhir.Sekatan baharu itu menyasarkan penggubal undang-undang Rusia yang telah menyokong pencerobohan Ukraine termasuk Timbalan Perdana Menteri, Menteri-menteri lain di pejabat Putin, sektor ketenteraan dan pertahanannya, serta ahli keluarga individu yang sudah pun berada dalam senarai sekatan Kanada.Pejabat Trudeau berkata empat kereta kebal Leopard 2 buatan Jerman yang diumumkan sebelum ini telah dihantar ke Poland di mana askar Ukraine sedang dilatih menggunakannya.Sebagai tambahan kepada empat kereta kebal Leopard 2 baharu, Kanada juga menghantar kenderaan berperisai dan peluru.-AFP


WHO bimbang situasi terkini penularan selesema burung

PARIS, 25 Februari - Pertubuhan Kesihatan Sedunia (WHO) menyuarakan kebimbangan berhubung peningkatan laporan selesema burung dalam kalangan manusia berikutan kematian seorang gadis Kemboja berusia 11 tahun.Pengesahan dari Kementerian Kesihatan Kemboja bahawa bapa kepada kanak-kanak perempuan itu juga telah diuji positif virus tersebut turut menimbulkan kebimbangan bahawa virus itu boleh berjangkit antara manusia.

Pengarah Kesiapsiagaan dan Pencegahan Wabak dan Pandemik WHO, Sylvie Briand berkata pihaknya sedang bekerjasama rapat dengan pihak berkuasa Kemboja berhubung perkembangan itu."Setakat ini, masih terlalu awal untuk mengetahui sama ada ia adalah penularan manusia kepada manusia atau pendedahan kepada keadaan persekitaran yang sama," kata Briand dalam sidang media secara maya di Geneva.Bagaimanapun katanya, masih terlalu awal untuk mengesahkan sama ada ia penularan dari manusia kepada manusia, atau terdedah kepada keadaan persekitaran sama.Sejak akhir 2021, salah satu wabak selesema burung yang paling teruk di dunia telah menyebabkan berjuta-juta ayam dimusnahkan, kematian burung liar beramai-ramai, dan virus itu dikesan dalam julat mamalia yang semakin meningkat."Situasi H5N1 global membimbangkan memandangkan penyebaran virus yang meluas dalam burung di seluruh dunia, dan peningkatan laporan kes dalam mamalia termasuk manusia," kata Briand.-AFP


Bapa gadis Kemboja yang meninggal dunia akibat selesema burung disahkan positif

(Seorang pekerja menimbang ayam di sebuah pasar di Phnom Penh, Kemboja/AFP)

KEMBOJA, 24 Februari- Bapa kepada seorang gadis berusia 11 tahun di Kemboja yang meninggal dunia minggu ini akibat selesema burung telah diuji positif virus itu, kata pegawai kesihatan.Gadis itu yang jatuh sakit pada 16 Februari akibat demam, batuk dan sakit tekak, meninggal dunia pada hari Rabu akibat virus selesema burung H5N1, kata kementerian kesihatan dalam satu kenyataan.Pihak berkuasa mengumpul sampel daripada 12 orang pada hari Khamis yang berhubung dengan gadis itu.Bapanya yang berusia 49 tahun adalah satu-satunya orang dalam kalangan mereka yang diuji positif, walaupun dia tidak menunjukkan gejala, tambah mereka.Pegawai kesihatan sedang mencari punca wabak itu.Burung liar dijumpai mati di tasik berhampiran perkampungan terpencil gadis itu.Penyakit ini biasanya merebak daripada burung kepada manusia melalui sentuhan langsung.Pertubuhan Kesihatan Sedunia (WHO) menggesa orang ramai agar berwaspada selepas pengesanan selesema burung dalam kalangan haiwan mamalia awal bulan ini, tetapi telah menegaskan bahawa risiko terhadap manusia adalah rendah.Jangkitan terbaharu itu adalah kejadian selesema burung ke-58 yang direkodkan di Kemboja sejak kes manusia pertama negara itu dilaporkan hampir dua dekad lalu."Kami menjangkakan terdapat beberapa kes penyakit klinikal dengan jangkitan yang begitu meluas," kata Ketua Jabatan Veterinar Universiti, Cambridge James Wood, merujuk kepada wabak baru-baru ini dalam kalangan unggas."Jelas sekali virus itu memerlukan pemantauan dan pengawasan yang teliti untuk memastikan ia tidak bermutasi atau digabungkan semula. Tetapi bilangan kes jangkitan manusia yang terhad tidak meningkat dengan ketara dan kes yang satu ini dengan sendirinya tidak menandakan keadaan global telah berubah secara tiba-tiba," tambah beliau. -AFP


Turkiye mulakan kerja pembinaan semula awal Mac ini

ANKARA, 25 Februari - Turkiye akan melaksanakan kerja pembinaan semula di kawasan yang terjejas akibat gempa bumi, awal Mac ini.Presiden Turkiye, Recep Tayyip Erdogan berkata pihak kerajaan berjanji untuk membina semula perumahan dalam tempoh satu tahun.Kawasan perumahan itu adalah untuk mangsa yang terselamat sama ada yang meninggalkan kawasan berkenaan dan menetap sementara di khemah, rumah kontena atau penginapan tajaan kerajaan.

Lebih 160,000 bangunan mengandungi 520,000 unit pangsapuri rosak teruk dan runtuh akibat gempa bumi .Individu, institusi atau organisasi boleh membina kediaman atau tempat kerja untuk disumbangkan kepada pihak Kementerian Perbandaran sebelum disalurkan kepada mangsa yang terjejas akibat bencana berkenaan.Kawasan tanah lapang dan tanah bukan hutan juga boleh digunakan untuk dijadikan kawasan perumahan.Lebih 43,000 orang terkorban dan menyebabkan berjuta kehilangan tempat tinggal akibat gempa bumi di Turkiye.-REUTERS


Biden perkenal pakej AS$2 bilion bantu Ukraine

WASHINGTON, 25 Februari - Pentadbiran Presiden Amerika Syarikat (AS), Joe Biden mengisytiharkan sokongan terhadap Ukraine dengan mengenakan sekatan baharu ke atas Moscow dan meluluskan pakej senjata bernilai AS$2 bilion.Pakej itu akan membekalkan semula senjata kepada Kiev setahun selepas pencerobohan Russia.Walaupun AS dan sekutunya dilihat terus berusaha menyokong Ukraine setakat ini masih tiada tanda-tanda bahawa perang itu akan tamat.Sebaliknya, ia kini memasuki fasa yang lebih rumit dalam tempoh beberapa bulan akan datang.

Genap setahun peperangan itu, Biden dan rakan-rakan pemimpin dari sekutu Kumpulan Tujuh (G-7) terus berada di barisan hadapan untuk menyokong Ukraine supaya kekal menumpukan perhatian dan terus bersatu."Perpaduan kita tidak akan goyah untuk berdiri bersama Ukraine, dalam menyokong negara dan orang yang memerlukan serta menegakkan perintah antarabangsa berdasarkan kedaulatan undang-undang," katanya.Pemimpin G-7, dalam satu kenyataan bersama, berkata demikian selepas mengadakan pertemuan dalam talian dengan Presiden Ukraine, Volodymyr Zelensky.Ketika Ukraine meratapi mangsa korban peperangan, ia berikrar akan muncul sebagai pemenang ketika Pentagon melancarkan pakej senjata terbarunya.Ini bagi menyediakan lebih banyak peluru, peralatan pengesan peperangan elektronik dan senjata lain untuk menentang sistem tanpa pemandu Rusia dan beberapa jenis dron termasuk dron serangan Switchblade 600 Kamikaze yang dinaik taraf.Pakej bantuan terkini itu menggunakan Inisiatif Bantuan Keselamatan Ukraine dalam menyediakan pembiayaan untuk kontrak jangka panjang bagi membeli senjata dan peralatan.-AFP


WARSAW, 25 Februari- Poland akan menghantar lebih banyak kereta kebal ke Ukraine "dalam beberapa hari", kata Perdana Menteri, Mateusz Morawiecki di Kiev selepas Warsaw mengumumkan penghantaran empat kereta kebal buatan Jerman, Leopard 2."Kami akan memindahkan kereta kebal kami tidak lama lagi dan juga dalam beberapa hari kami menghantar kereta kebal PT-91 yang sangat baik, 60 kereta kebal akan datang ke Ukraine," kata Morawiecki kepada pemberita.Beliau menyatakannya selepas perbincangan dengan Presiden Ukraine, Volodymyr Zelensky di Kiev pada ulang tahun pencerobohan Rusia."Saya datang ke sini hari ini bukan sahaja untuk menawarkan kata-kata sokongan tetapi juga dengan pengetahuan bahawa kita mesti bertindak balas dengan kekerasan terhadap pencerobohan biadab ini," kata Morawiecki kepada pemberita.Menteri Pertahanan Poland, Mariusz Blaszczak sebelum ini mengumumkan bahawa "hari ini Harimau Poland sudah berada di Ukraine".Morawiecki menyatakan bahawa negaranya telah menghantar empat kereta kebal buatan Jerman. -AFP

(Poland akan hantar lebih banyak kereta kebal ke Ukraine/AFP)


China gesa Rusia, Ukraine adakan rundingan, beri amaran jangan guna senjata nuklear

(Seorang lelaki mengambil gambar kenderaan tentera Rusia yang musnah dalam pameran terbuka pada ulang tahun pertama pencerobohan Rusia ke atas Ukraine/AFP)

BEIJING, 25 Februari- China mengemukakan pelan cadangan 12 perkara ke arah menamatkan perang di Ukraine.Pelan cadangan itu yang menggesa "penyelesaian politik" kepada krisis berkenaan dikeluarkan sebagai respons kepada tuduhan Barat bahawa China sedang mempertimbangkan untuk menghantar bekalan senjata kepada Rusia.Bertepatan dengan ulang tahun pertama pencerobohan Rusia di Ukraine, China menggesa semua pihak agar "menyokong Rusia dan Ukraine dalam bekerja ke arah yang sama dan menyambung semula dialog damai secepat mungkin".Ia juga menyatakan dengan jelas tentangan terhadap penggunaan senjata nuklear.Tetapi pelan itu disambut dengan keraguan daripada sekutu Ukraine.Setiausaha Agung NATO, Jens Stoltenberg berkata Beijing "tidak mempunyai banyak kredibiliti kerana mereka gagal mengutuk pencerobohan haram Ukraine".Penasihat Keselamatan Negara Presiden Amerika Syarikat, Jake Sullivanpula berkata perang "boleh berakhir esok jika Rusia berhenti menyerang Ukraine dan menarik balik tenteranya"."Reaksi pertama saya ialah ia boleh dihentikan jika (Rusia) menghormati kedaulatan semua negara," katanya kepada CNN.Rusia dalam pada itu menghargai usaha Beijing untuk membantu menyelesaikan konflik Ukraine, tetapi menegaskan sebarang penyelesaian harus mengiktiraf kawalan Rusia terhadap empat wilayah Ukraine."Kami sangat menghargai hasrat ikhlas rakan-rakan China kami untuk menyumbang kepada penyelesaian konflik di Ukraine melalui cara aman," kata kementerian luar, tetapi menambah sebarang penyelesaian mesti mengiktiraf "realiti wilayah baharu". -AFP

(Istana Christiansborg diterangi dalam warna bendera Ukraine menandakan ulang tahun pertama pencerobohan Rusia ke atas Ukraine di hadapan kedutaan Rusia di Copenhagen/AFP)


Denmark sedia hantar pesawat pejuang F-16 ke Ukraine

COPENHAGEN, 24 Februari-Denmark terbuka dengan cadangan menghantar pesawat pejuang ke Ukraine bagi membantu negara itu dalam usaha menentang pencerobohan Rusia.Perkara itu didedahkan oleh Menteri Pertahanan Denmark, Troels Lund Poulsen hari ini menerusi stesen penyiaran Denmark, DR." Kita harus melihat kepada satu perkara iaitu kemungkinan bagi menyumbangkan jet pejuang", katanya.Menurut kenyataan pihak tentera tentera udara Denmark telah membeli 77 pesawat F-16 sejak 1970-an. sebanyak 30 pesawat masih digunakan dalam operasi.Tahun ini, Ukraine meminta bantuan kepada sekutu barat bagi membantu khususnya dalam membekalkan senjata yang lebih canggih termasuk pesawat pejuang.Negara-negara Barat yang membantu membekalkan senjata kepada Ukraine setakat ini enggan menghantar pesawat pejuang atau senjata jarak jauh yang mampu menyerang Rusia.REUTERS


Bangladesh perkenal segmen transgender dalam buku teks sekolah

DHAKA, 24 Februari-Bangladesh memperkenalkan buku teks baharu yang menampilkan segmen transgender kepada jutaan pelajar-pelajar sekolah berusia antara 11 dan 13 tahun bermula 1 Januari lalu.Buku teks itu mengandungi imej transgender terpilih dalam pekerjaan yang dihormati, termasuk jurusolek, pekerja pembangunan dan Datuk Bandar serta kisah fiksyen seorang kanak-kanak yang beralih, mengambil nama wanita dan tinggal bersama komuniti transgender.Pencipta buku teks itu berharap ia akan membantu bagi penerimaan masyarakat negara itu terhadap golongan transgender jika proses memberi kesedaran dimulakan pada usia muda."Kami lakukan program perintisnya di kawasan yang sangat kecil dan mendapat keputusan serta sambutan amat positif daripada pelajar kami kerana ia adalah perkara yang tidak diketahui sama sekali oleh mereka."Ia adalah pengetahuan baharu untuk mereka dan mereka menerimanya dengan baik," kata ahli Lembaga Kurikulum dan Buku Teks Kebangsaan, Muhammad Moshiuzzaman.Pegawai menganggarkan terdapat kira-kira 10,000 transgender di Bangladesh tetapi kumpulan hak asasi manusia berkata angka itu mungkin setinggi 1.5 juta di negara dengan 170 juta penduduk itu.Bagaimanapun, buku teks itu tidak mendapat sambutan sekumpulan besar umat Islam konservatif, yang mengadakan protes di masjid utama Dhaka yang menggesa agar buku teks itu ditarik balik."Jika cerita kami menarik perhatian orang dan mereka mengingati penderitaan kami, ia akan menjadi baik untuk kami. Namun, komuniti transgender dan penyokong mereka berharap buku teks itu dapat menyebarkan kesedaran dan seterusnya membantu meningkatkan status mereka dalam masyarakat.

"Mereka yang mengetahui lebih lanjut mengenai kami diharap akan memahami dan kemudian berusaha ke arah pembangunan kami pada masa hadapan," kata ketua komuniti transgender, Jonak-REUTERS(Anggota parti Islam, ‘Islami Oikyojote’ mengadakan protes menuntut Lembaga Buku Teks dan Kurikulum Kebangsaan Bangladesh menarik balik segmen mengenai golongan transgender dalam buku teks sekolah/Foto REUTERS)


Mangsa gempa di Turkiye, Syria perlukan dana

TURKIYE, 24 Februari - Mangsa gempa bumi di Turkiye dan Syria memerlukan sokongan dalam bentuk pendanaan bagi membolehkan operasi bantuan menumpukan kepada memberi perlindungan kecemasan, perkhidmatan kesihatan bergerak dan penyediaan stok makanan.Persatuan Bulan Sabit Merah Malaysia (PBSMM) menerusi Setiausaha Agungnya, Hakim Hamzah, berkata ini berdasarkan laporan penilaian awal pasukan MRCS untuk misi penghantaran bantuan kemanusiaan ke lokasi yang terjejas di Turkiye dan Syria.

(Foto RTM, media tunggal semasa bersama pasukan SMART di Turkiye)

PBSMM telah menghantar lebih lima tan barang bantuan kepada mangsa gempa seperti makanan dan barangan bantuan asas - iaitu khemah, selimut, beg tidur dan ubat - yang dihantar melalui operasi khas oleh Tentera Udara Diraja Malaysia (TUDM). Jumlah dana yang dikumpulkan PBSMM untuk gempa bumi Turkiye dan Syria berjumlah lebih RM159,000 setakat 22 Februari lepas. Angka kematian akibat gempa bumi kuat melanda selatan Turkiye, 6 Februari lepas kini meningkat kepada 43,556 nyawa.


Argentina terima kelahiran baru dua ekor anak jaguar

ARGENTINA, 24 Februari - Kelahiran dua ekor anak jaguar di Taman Negara Argentina El Impenetrable, memberi harapan kepada pemulihan spesies itu di kawasan tersebut, menurut Yayasan Rewilding Argentina dalam satu kenyataan yang dikeluarkan pada Khamis.Rakaman dari yayasan itu menunjukkan ibu jaguar, Tania memberi makan kepada dua anaknya dan berehat bersama dalam sarang mereka.Pada asalnya Tania melahirkan tiga ekor anak jaguar pada 2 Februari, bagaimanapun seekor daripadanya mati beberapa hari kemudian.Yayasan Rewilding menyokong usaha usaha untuk mengembalikan semula trend kepupusan di kawasan itu dan kedua-dua anak jaguar itu akan dilepaskan ke habitat asalnya kelak.

Jaguar, juga dikenali sebagai 'yaguarete,' di Argentina dianggap sebagai 'warisan semula jadi negara'. - REUTERS


Krisis Asia Barat: Amerika Syarikat gesa Israel dan Palestin ambil langkah proaktif

WASHINGTON, 24 Februari-Amerika Syarikat bimbang dengan keganasan yang berlaku di Asia Barat.Setiausaha akhbar White House Karine Jean-Pierre menggesa kedua-dua pihak agar mengambil langkah bagi mengelak kehilangan lebih banyak nyawa terutama orang awam."Kami mengambil berat isu serbuan Israel di Nablus dan sedih dengan kehilangan nyawa yang ramai dalam kalangan orang awam.Kami berharap mereka yang cedera akan sembuh secepat mungkin. Sementara itu kami akan cuba kenal pasti masalah keselamatan yang dihadapi Israel, Tebing Barat dan Gaza. Kami peka dengan keganasan yang berterusan di kawasan-kawasan tersebut. Oleh itu kami menyeru kedua-dua pihak bagi melindungi kehilangan nyawa orang awam akibat konflik ini", ujarnya.Tentera Israel membunuh 11 rakyat Palestin, termasuk sekurang-kurangnya empat lelaki bersenjata dan tiga orang awam, dan mencederakan lebih 100 yang lain semasa serbuan di Nablus.Nablus dan Jenin sering menjadi tumpuan serbuan Israel sejak tahun lalu berikutan beberapa serangan maut Palestin di bandar-bandar tersebut.Rundingan antara Palestin dan Israel yang pernah ditaja Amerika terhenti hampir sedekad.-AFP

(Setiausaha akhbar White House, Karine Jean-Pierre/Foto AFP)


Czech bantu Ukraine perkuat bidang ketenteraan

POLAND, 24 Februari - Republik Czech akan terus membantu Ukraine menghadapi serangan Rusia. Itu komitmen yang diberi negara itu sebagai mekanisme bagi menjauhkan kesatuan NATO daripada diganggu gugat.

(Perdana Menteri Czech Petr Fiala menghadiri persidangan dengan rakyat Ukraine di Paris, Perancis 13 Disember 2022. /Foto REUTERS)

Menurut Perdana Menteri Petr Fiala, negaranya telah membekalkan ratusan peralatan ketenteraan berat kepada Ukraine sepanjang tahun lalu.Antaranya 89 buah kereta kebal, 226 kenderaan infantri tempur dan perisai, 38 howitzer, 33 pelancar roket berbilang, enam sistem pertahanan udara dan empat helikopter.Ujarnya, satu perempat daripada bantuan itu adalah terus dari negeri dan stor tentera, manakala bantuan lain adalah lesen yang dikeluarkan kepada pengilang.Sementara itu, kedutaan AS di Prague minggu lalu berkata Amerika Syarikat akan menyediakan 200 juta dolar kepada Republik Czech bagi menaik taraf tentera dan penggantian peralatan yang dihantar ke Ukraine.Republik Czech telah menjadi salah satu penyokong Kyiv terawal dan terkuat sejak Rusia menyerang Ukraine setahun yang lalu. - Reuters


4 terkorban, manakala puluhan lain hilang dalam runtuhan lombong arang batu di China

BEIJING, 23 Februari-Sekurang-kurangnya empat orang terkorban manakala puluhan lagi masih hilang setelah lombong arang di Utara China runtuh pada Rabu.Presiden China, Xi Xinping mengarahkan operasi mencari dan menyelamat yang setakat ini berjaya menemui 6 mangsa yang terselamat.Operasi mencari dan menyelamat bagaimana pun tergendala akibat tanah runtuh yang berlaku petang semalam.Lebih daripada 900 penyelamat dikerahkan ke lokasi kejadian menurut laporan agensi berita Xinhua.Enam mangsa yang terselamat dilaporkan berada dalam keadaan stabil.Punca runtuhan masih lagi disiasat oleh pihak berkuasa.Sementara itu, agensi berita CCT melaporkan pihak polis masih menyiasat punca runtuhan bersama individu berkaitan, namun tiada laporan lanjut didedahkan.Kemalangan ketika aktiviti melombong merupakan perkara biasa di China yang tidak menitik beratkan aspek keselamatan.Pada Disember 2020, 23 pelombong arang batu terkorban setelah gas karbon monoksida pecah di lombong berkenaan. Manakala pada 2021 pula, 10 pelombong terbunuh setelah lombong emas meletup di daerah Shandong-BBC.com

(Kerja mencari dan menyelamat di Lombong arang batu di Utara China/Foto Reuters)


Tikam guru selepas dengar bisikan

SAINT JEAN DE LUZ, 23 Februari - Seorang guru maut ditikam oleh seorang murid berusia 16 tahun di sebuah sekolah tinggi Roman Katolik di bandar Saint Jean de Luz di barat daya Perancis.Menurut polis, suspek memberitahu bahawa dia dirasuk dan telah mendengar suara yang mengarahkannya menyerang guru yang berumur sekitar 50 tahun itu. Menteri pendidikan Perancis, Pap Ndiaye berkata kejadian tersebut adalah sesuatu yang berlaku di luar jangkaan kerana ia tidak pernah berlaku sebelum ini.

"Tiada apa-apa yang dibenarkan untuk meramalkan peristiwa ngeri seperti itu. Pengetua serta profesor semua memberitahu saya bahawa pertubuhan ini adalah sebuah pertubuhan yang sangat tenang, terkenal dengan keseriusan dan ketenangan persekitaran pendidikannya," katanya.Saksi memberitahu, suspek berdiri dan berjalan ke arah pintu sebelum berpusing dan menikam guru tersebut.Ini telah menyebabkan situasi kelam kabut dengan para pelajar lain lari bagi mendapatkan perlindungan.Suspek kemudian ditenangkan oleh guru-guru lain sebelum berjaya memujuknya menyerahkan diri.-AFP


Seorang wanita meninggal dunia setiap dua minit semasa mengandung, bersalin - WHO

GENEVA, 23 Februari - Seorang wanita meninggal dunia setiap dua minit akibat komplikasi kehamilan atau melahirkan anak walaupun kadar kematian ibu menurun sebanyak satu pertiga dalam tempoh 20 tahun.Ketua Pengarah Pertubuhan Kesihatan Sedunia (WHO), Tedros Adhanom Ghebreyesus berkata trend kematian ibu cukup ketara sejak beberapa tahun ini berikutan kemunduran penjagaan kesihatan.

"Walaupun kehamilan sepatutnya menjadi masa yang penuh harapan dan pengalaman yang positif untuk semua wanita, ia secara tragis masih merupakan pengalaman yang amat berbahaya bagi jutaan orang di seluruh dunia," kata Tedros.Katanya, statiktik terbaharu itu mendedahkan wujud keperluan mendesak untuk memastikan wanita perlu mempunyai akses kesihatan kritikal sebelum, semasa dan selepas bersalin.Ini membolehkan golongan itu melaksanakan hak reproduktif mereka sepenuhnya.Laporan terbaharu itu merekodkan kes kematian ibu di peringkat nasional, serantau dan global dari tahun 2000 hingga tahun 2020. Laporan tersebut menunjukkan terdapat kira-kira 287,000 kematian ibu di seluruh dunia pada 2020.-AFP


Jepun sambut ulang tahun Maharaja Naruhito ke-63

TOKYO, 23 Februari - Maharaja Jepun, Naruhito buat kali pertama menyampaikan ucapan hari lahirnya sejak baginda menaiki takhta hampir empat tahun lalu.Kelewatan melakukan perkara itu sebelum ini, disebabkan penularan wabak COVID-19 dan masalah inflasi negaranya kesan daripada wabak itu. "Saya mendoakan musim bunga yang aman dan kebahagiaan untuk semua orang" kata Maharaja Naruhito, sambil berdiri di balkoni istana dan menerima sorakan dan ucapan selamat daripada ribuan rakyat yang berkumpul di perkarangan istana.Turut bersama-sama ialah isteri baginda, Maharani Masako, anak perempuan Aiko, dan kekandanya Putera Mahkota Akishino serta isteri dan anak perempuan, kesemua keluarga diraja itu memakai pelitup muka bewarna putih.

Maharaja Jepun, 63 tahun, dimasyurkan sebagai maharaja pada 1 Mei 2019, selepas ayahandanya Maharaja Akihito melepaskan takhta atas alasan kesihatan. - REUTERS


Wartawan dan kanak-kanak perempuan mati ditembak di Florida

MIAMI, 23 Februari-Seorang lelaki yang disyaki membunuh seorang wanita pada hari Rabu di Florida kembali ke tempat kejadian beberapa jam kemudian dan menembak mati seorang wartawan televisyen dan seorang kanak-kanak perempuan berusia sembilan tahun, kata pihak berkuasa.Ketua Polis Orange County, Sherrif John Mina berkata suspek berusia 19 tahun dikenali sebagai Keith Melvin Moses itu telah ditahan dan dipercayai bertanggungjawab kepada pembunuhan tersebut.Beberapa jam sebelum kejadian, satu serangan dilaporkan berlaku di Pine Hills, mengakibatkan seorang wanita berusia 20 tahun dibunuh sekitar jam 11 pagi waktu tempatan.Menurut Mina lagi, sekumpulan petugas media dari Spectrum News 13 tiba beberapa jam selepas itu bagi membuat liputan mengenai pembunuhan itu.Moses kemudiannya tiba di tempat kejadian semual sekitar pukul 4 petang waktu tempatan sebelum melepaskan tembakan ke arah jurukamera dan wartawan yang berdiri berdekatan kenderaan.Tembakan tersebut mencederakan jurukamera dan membunuh wartawan terbabit.Suspek kemudiannya memecah masuk rumah berhampiran sebelum menembak seorang wanita dan anak perempuannya yang berusia sembilan tahun.Semua mangsa dibawa ke hospital, namun budak perempuan dan wartawan meninggal dunia.Mina berkata suspek mempunyai rekod jenayah lampau termasuk kesalahan memiliki senjata dan terlibat dengan bahan letupan.-AFP

(Ketua Polis Orange County, Sheriff John Mina/Foto Reuters)


Empat terbunuh dalam nahas pesawat ringan di Filipina

MANILA, 23 Februari-Pasukan penyelamat Filipina mengesahkan empat orang terbunuh selepas pesawat dinaiki terhempas berdekatan gunung berapi aktif hujung minggu lepas.Menerusi kenyataan yang dikeluarkan pihak berkuasa, mangsa termasuk dua warga Australia di dalam pesawat Cessna 340 didapati hilang pada pagi Sabtu selepas berlepas dari Lapangan Terbang Antarabangsa Bicol di Daerah Tengah Albay, beberapa kilometer dari Gunung berapi Mayon.Menurut Datuk Bandar Camalig, Carlos Baldo, pasukan mencari dan menyelamat telah menemui serpihan pesawat pada Rabu dan mengesahkan tiada mangsa terselamat daripada nahas."Kami menjumpai serpihan pesawat di tempat kejadian dan mengesahkan tiada tanda-tanda mangsa terselamat", ujarnya pada satu sidang media.Menurut Baldo lagi, seramai 179 penyelamat terlibat membawa keluar mayat-mayat menuruni curam gunung berapi Mayon.Jabatan Penerbangan Awam Filipina pula memaklumkan serpihan pesawat dijumpai di sebelah barat gunung berapi berketinggian antara 3,500 ke 4000 kaki dari aras laut.Sementara itu, Syarikat Pembangunan Tenaga Manila mengesahkan pesawat malang itu kepunyaan mereka. Manakala warga Australia yang terkorban merupakan perunding teknikal syarikat berkenaan.Presiden syarikat, Richard Tantoco menzahirkan ucapan takziah kepada ahli keluarga dan rakan-rakan mangsa yang terlibat dalam nahas tersebut.Kabus tebal dan risiko letusan gunung berapi menyukarkan usaha menyelamat-AFP


Bank Dunia mahu pengganti Malpass secepat mungkin

WASHINGTON, 23 Februari-Bank Dunia berharap dapat mencari pengganti David Malpass selepas dia mengumumkan peletakan jawatannya setahun sebelum penggalnya berakhir.Bank yang berpusat di Washington itu akan mula membuka pencalonan mencari ketua baharu bermula hari ini sehingga 29 Mac depan.Menurut kenyataan yang dikeluarkan Bank Dunia itu, calon daripada golongan wanita sangat-sangat dialu-alukan."Calon-calon akan disenarai pendek diikuti temuduga formal dan dijangkakan pelantikan ketua yang baharu pada awal bulan Mei nanti".David Malpass 66 tahun dilantik pada 2019 ketika era Presiden Donald Trump. Sebelum ini, beliau bertugas di bawah Perbendaharaan Amerika Syarikat bagi Hal- Ehwal Antarabangsa.Minggu lalu, Malpass mengumumkan dia akan meletakkan jawatan setahun sebelum penggalnya berakhir pada 2024.Sepanjang pentadbirannya, menyaksikan organisasi itu bergelut dengan krisis global seperti pandemik Covid-19, pencerobohan Rusia ke atas Ukraine dan kelembapan ekonomi antarabangsa.Sebelum ini, Malpass menghadapi tekanan supaya meletakkan jawatan oleh aktivis-aktivis alam sekitar ekoran beberapa kenyataannya berkenaan perubahan iklim dan dituduh menjadi penafi krisis iklim.September lalu, ahli ekonomi Amerika Syarikat itu mengelak soalan sama ada membakar bahan api fosil menyumbang kepada pemanasan global, sebaliknya berkata: "Saya bukan seorang saintis."Ketua Bank Dunia itu dikriktik hebat di atas kenyataan berkenaan, termasuk oleh Rumah Putih serta Menteri Kerjasama dan Pembangunan Ekonomi Jerman, Svenja Schulze, yang ketika itu menganggapnya sebagai 'menjelikkan'.Malpass kemudiannya berkata, beliau menyesali pemilihan perkataannya.Bank Dunia meminjamkan wang kepada negara-negara miskin dengan syarat yang sesuai dengan sasaran mengukuhkan ekonomi dan mengurangkan kemiskinan.Pertubuhan itu disokong oleh 189 negara di seluruh dunia-AFP

(Ketua Bank Dunia, David Malpass/Foto AFP)


Empat mayat dengan kesan tembakan ditemukan di Narathiwat

NARATHIWAT (Thailand),  22 Februari- Polis Thailand mengesahkan empat mayat lelaki dipercayai mangsa tembak ditemukan di dua lokasi di Narathiwat, selatan Thailand.Ketua Polis Daerah Weng Kolonel Chalong Leknoi berkata keempat-empat mayat mempunyai beberapa kesan tembakan.Beliau berkata tiga mayat lelaki ditemukan dalam but sebuah kereta di sebuah tasik di Kampung Cherang, Weng, Narathiwat kira-kira 6 petang (waktu tempatan) Selasa manakala satu mayat lelaki dengan kesan tembakan dijumpai orang awam kira-kira 6.30 pagi (waktu tempatan) Rabu.“Siasatan awal mendapati kedua-dua kes ini mempunyai kaitan.“Polis telah mengenal pasti 10 suspek yang terlibat dalam kedua-dua kes ini,” katanya kepada pemberita.Chalong berkata polis akan mempergiat siasatan termasuk pemeriksaan rakaman CCTV untuk menjejaki suspek yang terlibat.“Bedah siasat bagi mengenal pasti punca kematian dan identiti keempat-empat mayat akan dijalankan Hospital Songklanagarind,” katanya.Motif pembunuhan masih dalam siasatan.

Chalong berkata orang awam membuat laporan polis selepas menjumpai sebuah kereta di dalam tasik kira-kira 6 petang (waktu tempatan) semalam.“Hasil pemeriksaan polis menemukan tiga mayat lelaki dalam but kereta itu. Ketiga-tiga mayat tanpa baju dengan kesan tembakan dipercayai telah meninggal dunia kira-kira tiga hari lalu.“Siasatan awal polis mendapati ketiga-tiga mangsa dibunuh dan mayat mereka disumbat dalam but kereta sebelum ditenggelamkan ke dalam tasik,” katanya.Beliau berkata ketiga-tiga mangsa berusia antara 19 dan 38 tahun berasal dari Sungai Kolok dan Sukhirin, Narathiwat mempunyai kesan tembakan di bahagian dada dan kepala.“Siasatan juga mendapati mangsa yang berusia 27 dan 38 tahun terlibat dengan sindiket dadah dan mempunyai beberapa rekod jenayah lampau,” katanya.Dalam insiden kedua, Chalong berkata orang awam menemukan mayat lelaki dengan kesan tembakan tersangkut di celah batu di sungai berdekatan Kampung Air Pasir di Daerah Weng, Narathiwat kira-kira 6.30 pagi (waktu tempatan) semalam.“Lelaki  warga tempatan berusia 35 tahun telah dilaporkan hilang empat hari yang lalu,” katanya. - BERNAMA


Ronaldo berpakaian tradisional raikan Hari Penubuhan Arab Saudi

RIYADH, 23 Februari- Penyerang Al Nassr, Cristiano Ronaldo menyertai perayaan tempatan di kelab baharunya ketika rakyat Arab Saudi berkumpul untuk meraikan Hari Penubuhan negara itu.Menerusi video yang dimuat naik di media sosial pemimpin Liga Pro Saudi, pemenang lima kali Ballon d'Or itu kelihatan berpakaian tradisional bersama rakan sepasukannya sambil menghunus pedang.Sambutan tersebut bagi memperingati penubuhan negara Arab Saudi oleh Imam Mohammed Saud dan dinasti Saud pada tahun 1727.Ia telah diisytiharkan sebagai cuti umum pada tahun lepas oleh Raja Salman Abdulaziz menerusi titah diraja.

(Ronaldo berpakaian tradisional bagi merikan sambutan Hari Penubuhan Arab Saudi / Foto REUTERS)

Sambutan yang berlangsung setiap 22 Februari itu menyaksikan acara kebudayaan dan kesenian diadakan di seluruh negara, termasuk di Taman Mrsool Al Nassr.Ronaldo berpindah ke Arab Saudi pada Januari selepas kontraknya ditamatkan oleh Manchester United.Sejak itu Ronaldo menjaringkan lima gol dalam empat perlawanan ketika Al Nassr menduduki tangga teratas liga.-REUTERS


Dakwa dengar suara halus, murid tikam guru hingga mati

(Polis mengawal pintu masuk Sekolah Menengah Saint-Thomas d'Aquin di mana seorang guru maut ditikam murid/ REUTERS)

PARIS, 23 Februari- Seorang guru maut ditikam murid di sebuah sekolah menengah di bandar Saint-Jean-de-Luz, Perancis.Dalam kejadian di Sekolah Menengah Saint-Thomas d'Aquin pada Rabu, suspek dilapor memasuki bilik darjah ketika guru wanita berusia 50-an itu sedang mengajar kelas bahasa Sepanyol lalu menyerangnya.Penyerang terlebih dahulu mengunci pintu bilik darjah sebelum menikam guru tersebut di bahagian dada.Suspek berusia 16 tahun itu berjaya ditahan tidak lama kemudian.Media tempatan melaporkan suspek mungkin mengalami masalah kesihatan mental.BFMTV dalam laporannya menyebut bahawa suspek mendakwa "dirasuk" untuk menikam dada guru itu.Selepas menikam mangsa, suspek dilapor melarikan diri ke bilik bersebelahan di mana dia memberitahu seorang guru di situ bahawa satu suara halus telah mengarahnya melakukan serangan itu.Guru berkenaan kemudian mengambil senjata daripada pelajar itu dan berada bersamanya sehingga polis tiba.

(Polis mengawal pintu masuk Sekolah Menengah Saint-Thomas d'Aquin/ AFP)

Kejadian mendukacitakan ini turut mendapat perhatian Presiden Perancis, Emanuel Macron."Pembunuhan seorang guru di Saint-Jean-de-Luz amat menyedihkan.“Saya berkongsi kepedihan yang ditanggung keluarga mangsa, rakan sekerja, pelajar, para guru yang mendedikasikan hidup mereka untuk menyampaikan ilmu kepada generasi akan datang. Seluruh negara bersamamu,"katanya.


Bunuh penyanyi rap, Eric Holder Jr dipenjara 60 tahun

CALIFORNIA, 23 Februari - Seorang lelaki California dijatuhi hukuman penjara 60 tahun kerana membunuh penyanyi rap Nipsey Hussle pada 2019.Eric Holder Jr, 32 didapat bersalah atas pembunuhan tahap pertama pada Julai 2022 kerana menembak maut Hussle di luar kedai pakaian milik penyanyi rap itu.Pada Rabu, Hakim Mahkamah Tinggi Daerah Los Angeles H. Clay Jacke menjatuhkan hukuman penjara seumur hidup 25 tahun kepada Holder kerana membunuh Hussle, tambahan 25 tahun seumur hidup kerana dia menggunakan pistol dalam pembunuhan itu.Holder diperintahkan menjalani tambahan hukuman penjara 10 tahun, kerana menembak dua orang yang berada di situ.Pendakwa raya berkata Holder menembak Hussle sekurang-kurangnya 10 kali selepas mereka terserempak antara satu sama lain pada petang Ahad di luar kedai pakaian, selepas perbualan ringkas, Holder pergi dan kembali kira-kira 10 minit kemudian dan melepaskan tembakan.

Hussle 33 tahun secara terbuka pernah mengakui bahawa dia menyertai kumpulan samseng ketika remaja. Dia kemudiannya menjadi seorang aktivis dan usahawan.Pada 2020, Hussle memenangi dua anugerah Grammy selepas kematian termasuk satu untuk "Racks in the Middle," dikeluarkan beberapa minggu sebelum kematiannya dan menampilkan Roddy Ricch dan Hit-Boy. - REUTERS


Bapa kepada dua beradik yang terbunuh di Pakistan ditahan polis

SPAIN, 23 Februari-  Polis telah menahan bapa kepada dua beradik perempuan Pakistan yang menetap di Sepanyol.Menurut sumber polis, dua beradik tersebut telah dibunuh semasa pulang melawat keluarga di Pakistan.Bapa mereka; identiti tidak dinyatakan telah ditahan di Terrassa, sebuah bandar yang terletak kira-kira 30 kilometer barat laut Barcelona.Dilaporkan penyiasat sedang mencari bukti yang boleh dikaitkan dengan plot pembunuhan anak perempuannya, Aneesa Abbas 24 tahun dan Arooj berusia 21 tahun, memetik sumber polis.Mereka dilaporkan dibunuh pada tahun lepas di Pakistan kerana didakwa enggan membantu suami mereka ke Sepanyol selepas ke dua-duanya dipaksa berkahwin dengan dua sepupu mereka pada 2021.Dilaporkan dua beradik tersebut turut diseksa dengan teruk sebelum ditembak mati. Kejadian berlaku di daerah Gujrat, sebuah bandar di timur Pakistan, pada 20 Mei 2022.Media Sepanyol melaporkan, dua beradik tersebut sudah menetap di Sepanyol sejak beberapa tahun lalu.Apabila mereka pulang ke Pakistan pada tahun lepas, keluarga mereka telah menyuruh mereka membawa suami berhijrah ke Sepanyol. Namun, kedua-duanya enggan berbuat demikian, malah menuntut cerai sebelum kedua-duanya dilaporkan mati dibunuh.

Pada Mei tahun lalu, polis Pakistan menahan enam lelaki kerana disyaki terlibat dalam kes pembunuhan tersebut. Pihak berkuasa juga telah mengenakan tuduhan membunuh terhadap abang mangsa, bapa saudara sebelah bapa, kedua-dua suami, sepupu, dan kedua-dua bapa mentua. -AFP


Qatar Airways jadi penaja utama Formula 1

DOHA, 23 Februari- Syarikat penerbangan Qatar Airways menjadi penaja utama sukan Formula 1 (F1).Sumber industri berkata, perjanjian itu bernilai ratusan juta dolar.Ketua Eksekutif Qatar Airways, Akbar Al Baker dan rakan sejawatan F1, Stefano Domenicali mengumumkan perjanjian itu menjelang permulaan musim baharu di Bahrain pada 5 Mac."Jangkauan global gabungan kami menjadikan kami padanan yang sempurna," kata Domenicali dalam satu kenyataan yang dikeluarkan oleh Qatar Airways mengumumkan "perkongsian global"."Kami sangat selektif dengan acara sukan yang akan dipilih dan menaja pelbagai inisiatif baharu," tambah Baker.Syarikat penerbangan Qatar telah mengambil alih dari Dubai pesaing Emirates, yang dilaporkan telah membayar AS$25 juta setahun sejak 2013. Langkah itu memberikan Qatar, yang menjadi tuan rumah Piala Dunia bola sepak tahun lalu berpengaruh dalam sukan lain ketika ia meningkatkan kempen untuk menjadi hab sukan antarabangsa.

Pengubahsuaian besar-besaran litar perlumbaan Qatar sedang dijalankan untuk Grand Prix Formula 1 pada 8 Oktober nanti.Bagaimanapun, pihak berkuasa sedang merancang untuk menjadikan Qatar sebagai negara Arab pertama yang menjadi tuan rumah Sukan Olimpik pada 2036. -AFP


Turkiye haramkan buang pekerja, tawar sokongan gaji di zon gempa bumi

ANKARA, 22 Februari - Turkiye melancarkan skim sokongan gaji sementara dan mengharamkan pemberhentian kakitangan di 10 bandar bagi melindungi pekerja dan perniagaan daripada kesan kewangan akibat gempa bumi kuat yang melanda selatan negara itu awal bulan ini. Langkah itu sebahagian daripada usaha kerajaan Turkiye untuk meminimumkan kesan ekonomi akibat gempa bumi yang terburuk melanda negara itu yang mengorbankan puluhan ribu orang dalam sejarah moden.Menurut warta rasmi negara itu pada Rabu, majikan yang tempat kerjanya telah "rosak teruk atau sederhana" akan mendapat manfaat daripada sokongan untuk menampung sebahagian gaji pekerja yang dipotong.Larangan pemberhentian pekerja juga diperkenalkan di 10 wilayah yang dilanda gempa bumi yang diletakkan dalam keadaan darurat. Parlimen Turkiye mengenakan darurat selama tiga bulan pada 7 Februari, selepas permintaan Presiden Recep Tayyip Erdogan.Kerajaan negara itu juga menawarkan sokongan gaji dan mengenakan larangan pemberhentian pekerja pada 2020 dalam usaha untuk mengurangkan tamparan ekonomi akibat COVID-19.Kumpulan perniagaan dan ahli ekonomi berkata gempa bumi itu boleh menelan belanja Ankara sehingga AS$100 bilion (kira-kira RM444 bilion) untuk membina semula perumahan dan infrastruktur, dan mengurangkan satu hingga dua mata peratusan daripada pertumbuhan ekonomi tahun ini. - Reuters


Data merekodkan kadar kesuburan di Korea Selatan merosot lagi

SEOUL, 22 Februari - Kadar kesuburan Korea Selatan turun tahun lalu ke paras terendah, menurut data dikeluarkan pada Rabu.Ia merupakan satu lagi prestasi suram bagi negara itu dengan jumlah kanak-kanak yang dijangkakan terendah di dunia bagi setiap wanita. Menurut bacaan tahunan raasmi dari Perangkaan Korea Selatan, purata bilangan bayi dijangkakan bagi setiap wanita Korea Selatan sepanjang hayat kesuburannya turun kepada 0.78 pada 2022 turun berbanding 0.81 tahun sebelumnya.Itu adalah yang terendah dalam kalangan negara Pertubuhan Kerjasama dan Pembangunan Ekonomi (OECD), yang hanya mempunyai kadar purata 1.59 pada 2020, dan jauh di bawah 1.64 di Amerika Syarikat dan 1.33 di Jepun pada tahun yang sama. Kerajaan negara itu gagal mengekang penurunan kadar kelahiran walaupun membelanjakan berbilion dolar setiap tahun untuk subsidi penjagaan kanak-kanak. Sehingga 2020, Korea Selatan merupakan satu-satunya negara dalam kalangan ahli OECD yang mempunyai kadar kelahiran di bawah 1, sekali gus memberikannya populasi yang semakin berkurangan.Berkahwin dilihat sebagai prasyarat untuk mempunyai anak di Korea Selatan, tetapi perkahwinan juga menunjukkan penurunan di negara itu di saat kos perumahan dan pendidikan juga tinggi. Seoul mencatatkan kadar kelahiran terendah iaitu 0.59. - Reuters


Seludup 10 tan gading, tanduk badak sumbu suspek dipenjara 13 tahun

(Gading gajah dan tanduk badak sumbu yang dirampas dimusnahkan oleh pihak berkuasa Vietnam di Hanoi pada 12 November 2016/FOTO REUTERS)

HANOI, 22 Februari - Mahkamah Vietnam menjatuhkan hukuman penjara 13 tahun kepada seorang lelaki kerana menyeludup hampir 10 tan bahagian haiwan terancam dari Afrika, termasuk gading dan tanduk badak sumbu, kata polis.Mahkamah di bandar Danang mendapati Nguyen Duc Tai, 33, bersalah kerana mengangkut gading gajah, gading, sisik tenggiling dan tulang singa dari Afrika ke Vietnam pada 2021.Perdagangan gading adalah haram di Vietnam tetapi penyeludupan hidupan liar masih berleluasa.Negara ini merupakan tempat transit gading gajah bagi kebanyakan pengguna di China dan Amrika Syarikat serta Vietnam yang merupakan pengguna utama tanduk badak sumbu, dipercayai mempunyai nilai perubatan. Pada awal bulan ini, sejumlah 600kg gading diseludup dari Afrika telah dirampas di dua pelabuhan di bandar utara Vietnam, Haiphong, satu daripadanya seberat hampir 500kg, ia merupakan rampasan terbesar negara itu dalam tempoh lebih empat tahun.Timbalan Pengarah atau Kumpulan Perlindungan hidupan liar ENV atau Pusat Pendidikan Alam Semulajadi, Bui Thi Ha berkata, sabitan ke atas Tai adalah kes yang jarang berlaku yang mana pihak berkuasa berjaya mensabitkan seseorang atas liabiliti jenayah dalam penyeludupan hidupan liar.“Bagaimanapun kami amat kesal kerana tidak dapat mencari dan mendakwa dalang di sebalik penyeludupan hampir 10 tan haiwan liar ini."Ini merupakan kejayaan awal pihak pendakwa raya bandar Danang amat luar biasa, wajar dijadikan contoh kepada orang lain," kata Ha melalui e-emel - Reuters


Pengarah dokumentari dakwa Rusia putar belit kebenaran tragedi MH17

BERLIN, 21 Februari - Mengetepikan bukti-bukti bahawa peluru berpandu Rusia menjatuhkan pesawat Malaysian Airlines MH17, pembaca berita TV milik Rusia dilihat menyuarakan teori alternatif dalam dokumentari baharu yang mana seorang mendakwa jet pejuang Ukraine menembak jatuh pesawat itu manakala seorang lagi mencadangkan pesawat itu dilanggar oleh makhluk asing.Dokumentari "Iron Butterflies" oleh pengarah Ukraine, Roman Liubyi, menunjukkan bagaimana penyiasatan rentas sempadan membuat kesimpulan pada 2016 bahawa pesawat itu dijatuhkan dengan peluru berpandu darat ke udara BUK Rusia di timur Ukraine yang dikawal pemisah - dan bagaimana Rusia bertindak balas terhadap penemuan itu."Ini merupakan contoh sempurna bagaimana kebenaran sebenar boleh dimanipulasi, bagaimana ia boleh ditutup dari pandangan," kata Liubyi kepada Reuters mengenai bagaimana Rusia menggambarkan kejadian itu yang mengorbankan 298 nyawa."Skala manipulasi tidak dapat dibayangkan."

(Peguam menghadiri pemeriksaan hakim ke atas serpihan MH17 yang dibina semula di Reijen, Belanda, pada 26 Mei 2021/FOTO REUTERS)

Pendakwa raya antarabangsa pada awal bulan ini berkata, mereka telah menemui "petunjuk kukuh" Presiden Rusia Vladimir Putin telah meluluskan penggunaan sistem peluru berpandunya di Ukraine yang menembak jatuh pesawat itu namun tiada bukti kukuh yang mencukupi untuk disabitkan dengan jenayah.Dua bekas ejen perisikan Rusia dan seorang pemisah Ukraine telah disabitkan dengan tuduhan membunuh oleh mahkamah Belanda pada November kerana membantu mengatur sistem peluru berpandu Rusia itu. Siasatan jenayah itu diketuai oleh Belanda, dengan penyertaan dari Australia, Belgium, Malaysia dan Ukraine.Kremlin berulang kali menafikan sebarang penglibatan Rusia.Filem itu, yang ditayangkan di Festival Filem Sundance bulan lalu, dibuka di Festival Filem Berlin pada Selasa.Liubyi berkata Barat terlambat untuk menghukum Rusia, sekali gus membuatkan Putin lebih berani, yang kemudiannya menyerang Ukraine pada Februari 2022."Jika dunia bertindak balas terhadap MH17 dan berhenti berdagang dengan Rusia, ia akan menghantar mesej yang jelas," kata Liubyi. - Reuters


Siasatan kes letupan paip gas Nord Stream masih belum selesai

NEW YORK, 22 Februari - Duta Besar Rusia ke Pertubuhan Bangsa Bersatu (PBB), Vassily Nebenzia mendakwa kejadian letupan pada jajaran saluran paip gas Nord Stream September lalu sebagai tindakan 'keganasan antarabangsa'.Nebenzia pada mesyuarat Majlis Keselamatan pada Selasa berkata pihaknya percaya ia adalah perbuatan sabotaj dan mendakwa pihak barat merupakan dalang di sebalik letupan tersebut.

Ini turut diakui tiga negara yang turut menyiasat kejadian tersebut iaitu Denmark, Jerman, Sweden.Menerusi laporan bertulis kepada Majlis Keselamatan PBB, siasatan awal tiga negara tersebut mendapati terdapat 'letupan kuat akibat tindakan sabotaj'.Mereka mendakwa, kebocoran tersebut telah menyebabkan pelepasan gas rumah hijau yang terlalu banyak serta membimbangkan.Awal bulan ini, Rumah Putih menolak catatan blog oleh wartawan penyiasat A.S. yang mendakwa Amerika Syarikat berada di sebalik letupan sebagai 'fiksyen palsu dan lengkap'.-REUTERS


China gesa AS tidak terus ambil kesempatan krisis Rusia-Ukraine

BEIJING, 22 Februari - China menggesa Amerika Syarikat agar tidak terus 'mencurah minyak ke dalam api' dalam krisis Rusia-Ukraine. Kenyataan tersebut dikeluarkan Beijing ketika lawatan rasmi Diplomat Tertinggi China, Wang Yi tiba di Rusia semalam.

Jurucakap Kementerian Luar China, Wang Wenbin berkata Amerika tidak sepatutnya mengambil kesempatan atas konflik berdarah antara kedua-dua negara tersebut. Wenbin turut menyelar tuduhan Washington bahawa Beijing membekalkan senjata kepada Moscow dalam operasi ketenteraan ke atas Kiev, genap setahun Jumaat ini. Amerika sebelum ini memberi amaran kepada China agar tidak memberi sokongan terhadap tindakan Rusia ke atas Ukraine.-REUTERS


Keluarga tuntut keadilan terhadap kematian Malcolm X

WASHINGTON, 22 Februari - Keluarga aktivis hak asasi Amerika Syarikat (AS) terkenal, Malcolm X akan memfailkan saman AS$100 juta terhadap beberapa agensi penguatkuasa negara itu berhubung kematian bapanya, 58 tahun lalu.Antara yang disenaraikan untuk tindakan undang-undang itu termasuk Biro Penyiasatan Persekutuan (FBI), Agensi Siasatan Pusat (CIA) dan polis New York yang didakwa 'menyembunyikan bukti' membabitkan pembunuhan aktivitis terkenal itu.Pengumuman itu dibuat peguam hak asasi, Ben Crump serta anak perempuan Malcolm X, Qubilah Shabazz dan Ilyasah Shabazz di Pusat Memorial dan Pendidikan Malcolm X dan Dr Betty Shabazz, pada sidang media semalam.

"Kami juga akan mendapatkan keadilan untuk lelaki Malcolm X yang pada waktu itu berusia 39 tahun yang terkorban ketika memperjuangkan hak asasi manusia."Selama bertahun-tahun, keluarga kami mencari kebenaran berhubung pembunuhannya. Kami mahu bapa kami mendapat keadilan sewajarnya.Kebenaran mengenai keadaan hingga membawa kepada kematian bapa kami bukan sahaja penting kepada keluarga kami, tetapi juga ramai pengikutnya, yang menjadikan beliau sebagai panduan," kata Ilyasah Shabazz.Shabazz menuduh agensi persekutuan dan tempatan New York sengaja menyembunyikan bukti konspirasi dan perancangan untuk membunuh Malcolm X.Crump berkata, anak perempuan Malcolm X berhak mengetahui semua fakta berkaitan kematian bapa mereka."Atas ketidakadilan yang teruk ini, kami akan memfailkan saman terhadap entiti kerajaan sebanyak $100 juta bagi pihak anak perempuannya", kata Crump.Jabatan Polis New York dalam pada itu enggan mengulas proses perundangan yang masih berjalan.Malcolm X raih populariti sebagai jurucakap gerakan pro Islam yang dikenali sebagai 'Nation of Islam'.Beliau menghabiskan sedekad dengan gerakan itu, sebelum didakwa mula mengeluarkan kenyataan perkauman yang mengundang kontroversi.Malcolm X ditembak tiga lelaki ketika bersedia untuk berucap di satu jelajah di New York pada 21 Februari 1965.-AFP


Iran hargai kerjasama dengan IAEA mengenai isu nuklear

TEHRAN, 22 Februari - Iran menghargai kerjasamanya dengan Agensi Tenaga Atom Antarabangsa (IAEA) dan komited terhadap Perjanjian Pengawalan Senjata Nuklear.Jurucakap Kementerian Luar Iran, Nasser Kanaani berharap IAEA akan bertindak secara profesional ke arah aktiviti nuklear aman dan kekal komited kepada prinsip dan rangka kerja melaksanakan kerjasama profesional dan pakar.

"Menjalankan kerjasama profesional dengan IAEA kekal sebagai prinsip penting bagi Iran untuk mengekalkan hubungan dan mengeratkan kerjasama dengan agensi itu," kata Kanaani.Kanaani turut menafikan dakwaan bahawa Iran telah meningkatkan aktiviti penguraian uranium kepada 84 peratus. Sebaliknya menegaskan, kegiatan penguraian uranium tidak pernah melebihi ketulenan 60 peratus.-REUTERS


Jururawat di England tangguh mogok semasa rundingan kerajaan baharu

LONDON, 22 Februari - Kumpulan jururawat di England bersedia menangguhkan mogok selepas kerajaan bersetuju untuk perbincangan intensif berhubung kadar upah.Ahli pertubuhan Kolej Kejururawatan Diraja (RCN) dijadualkan mengadakan mogok selama 48 jam pada Rabu depan.Ini merupakan siri pemogokan terbaharu dalam tempoh 106 tahun sejarah penubuhan RCN.

"Kedua-dua pihak komited untuk mencari penyelesaian yang adil dan munasabah yang mengiktiraf peranan penting yang dimainkan oleh jururawat dan jururawat dalam Perkhidmatan Kesihatan Nasional dan tekanan ekonomi yang lebih luas yang dihadapi United Kingdom," kata RCN dan Jabatan Kesihatan dan Penjagaan Sosial dalam satu kenyataan.

Mereka adalah sebahagian daripada gelombang tindakan perindustrian UK yang telah menyaksikan pekerja daripada paramedik melancarkan mogok sepanjang tahun lalu di tengah-tengah inflasi yang tinggi selama beberapa dekad.Sebelum ini kerajaan United Kingdom menolak untuk membincangkan kadar upah pekerja bagi tahun fiskal semasa.Pihak-pihak berkenaan komited untuk mencari penyelesaian adil dan munasabah bagi mengiktiraf peranan jururawat dan tekanan ekonomi besar yang dihadapi negara.-AFP


Saintis Eropah syor henti guna sangkar untuk ternak ayam, jaga kebajikan ternakan

PARIS, 22 Februari- Para saintis di Agensi Keselamatan Makanan Eropah EFSA pada Selasa mengesyorkan menamatkan penggunaan sangkar untuk menternak ayam pedaging dan ayam penelur bagi meningkatkan kebajikan haiwan itu.Kedua-dua penilaian saintifik itu juga mengesyorkan menamatkan amalan mutilasi dan sekatan makanan, serta memberikan nasihat tentang cara menambah baik struktur untuk menternak ayam.Kajian itu diminta oleh Suruhanjaya Eropah untuk menyediakan asas saintifik bagi menyokong usaha menjadikan pengeluaran makanan mesra alam dan makanan lebih sihat, serta semakan berterusan perundangan kebajikan haiwan EU.Cadangan EFSA termasuk mengurangkan ketumpatan tempat ayam ditempatkan, membenarkan mereka masuk ke luar dan mengurangkan tahap bunyi.-AFP


COVID-19: Seoul longgar sekatan terhadap pelancong dari China

SEOUL, 22 Februari - Korea Selatan menarik balik syarat bagi pelancong dari China untuk mengambil ujian PCR selepas ketibaan mereka di negara itu, mulai bulan depan.Keputusan itu dibuat memandangkan situasi COVID-19 kekal stabil. Menurut pegawai kanan kementerian dalam negeri,walaupun keperluan ujian selepas ketibaan akan ditarik balik pada 1 Mac, keperluan ujian pra-ketibaan kekal sehingga 10 Mac untuk memantau kesan sekatan yang dilonggarkan.

Sejak awal Januari, Korea Selatan mewajibkan pelancong dari China untuk menunjukkan keputusan ujian COVID-19 negatif sebelum menaiki penerbangan dan mengambil ujian PCR tambahan pada hari pertama di negara itu. Langkah tersebut diambil berikutan lonjakan jangkitan COVID-19 di China. Korea Selatan menarik balik sekatan demi sekatan selepas keadaan di republik itu kembali stabil.-AFP


Buaya baham nenek 85 tahun di Florida

(Buaya yang dipercayai membaham wanita berusia 85 tahun berjaya ditangkap oleh pihak perlindungan hidupan liar / FOTO TWITTER)

MIAMI, 22 Februari- Seorang wanita warga emas yang sedang berjalan dengan anjingnya dibaham buaya, dalam satu kejadian yang dilaporkan berlaku di Florida.Menurut saksi, iaitu jiran mangsa yang hanya mahu dikenali sebagai Carol, dia melihat wanita itu diseret ke dalam air oleh reptilia 10 kaki (tiga meter) itu semasa serangan di komuniti Spanish Lakes Fairways di Fort Pierce pada Isnin."(Saya) hanya ingat dia seakan bergelut untuk bernafas di dalam air dan saya menjerit kepadanya supaya berenang ke arah bot dayung dan dia berkata ‘Saya tidak boleh melakukannya, buaya ini gigit saya ,'" wanita itu memberitahu stesen TV tempatan WPBF.Carol, 77, menghubungi perkhidmatan kecemasan sambil berharap dapat membantu rakannya, lapor stesen itu.Tanpa berdaya, Carol hanya mampu menunggu. "Saya tidak boleh berbuat apa-apa. Saya tidak boleh masuk ke dalam air."Anjing mangsa bagaimanapun terselamat daripada serangan tersebut, tetapi wanita itu meninggal dunia akibat kecederaannya, kata Suruhanjaya Pemuliharaan Ikan dan Hidupan Liar Florida (FWC) kepada media AS.Sebuah helikopter dari Pejabat Syerif Daerah St Lucie membantu mengesan buaya di tasik itu, lapor WPBF, dan pegawai perlindungan hidupan liar kemudian menyeretnya keluar.Buaya itu mempunyai berat antara 600 dan 700 paun (270 hingga 320 kilogram).Buaya biasanya dilihat di Florida, menyeberang jalan, berjemur di padang golf atau berenang di tasik.Tetapi kecederaan serius yang disebabkan oleh reptilia itu jarang berlaku.Laman web FWC mengatakan kemungkinan hanya satu kes dicatatkan dalam nisbah 3.1 juta penduduk Florida. Dari 1948 hingga 2021 hanya 26 kes mengakibatkan kematian manusia.Mangsa adalah seorang balu, kata Carol, menyifatkan dia sebagai “seorang yang pendiam dan baik.""Dia mempunyai ramai kawan baik di sini, dan dia menyayangi anjingnya," katanya kepada WPBF.-AFP

(Buaya yang dipercayai membaham wanita berusia 85 tahun berjayaditangkap oleh pihak perlindungan hidupan liar / FOTO TWITTER)


Tiga anggota pasukan pengaman PBB di Mali terbunuh

DAKAR, 22 Februari- Tiga anggota pasukan pengaman PBB terbunuh pada Selasa apabila konvoi mereka terkena bom di tepi jalan di Mali  yang kini sedang dikuasai pemberontak.Ia dikatakan sebagai tamparan baharu kepada operasi yang telah lama dijalankan."Konvoi Pasukan MINUSMA telah terlanggar Alat Letupan Improvisasi #IED hari ini," kata misi itu dalam satu tweet yang memberi angka awal tiga maut dan lima cedera parah.Misi itu bagaimanapun tidak memberi sebarang maklumat segera mengenai warganegara mangsa.Sebuah negeri miskin yang terletak di tengah-tengah Sahel di Afrika Barat, Mali sedang bergelut dengan pemberontakan selama 11 tahun dan telah meragut ribuan nyawa serta memaksa ratusan ribu orang meninggalkan rumah mereka.MINUSMA, Misi Penstabilan Bersepadu Multidimensi PBB di Mali telah diwujudkan pada 2013.Dengan lebih daripada 13,500 anggota tentera dan polis, ia adalah salah satu misi pengaman PBB yang terbesar tetapi juga diklasfikasikan sebagai antara misi paling berbahaya merana membabitkan jumlah kematian yang tinggi terutama akibat IED.Pada Januari, Ketua PBB Antonio Guterres berkata dalam laporannya bahawa 165 anggota pasukan pengaman telah terkorban manakala 687 lagi cedera  sejak Julai 2013.Pasukan itu merekodkan 548 serangan IED sehingga tarikh laporan, meragut 103 nyawa dan 638 cedera dalam kalangan anggota MINUSMA. -AFP


Thailand bubar parlimen Mac ini, laksana pilihan raya 7 Mei depan

BANGKOK, 21 Februari- Perdana Menteri Thailand, Prayuth Chan o-cha akan membubarkan parlimen pada Mac dan pilihan raya mungkin akan diadakan pada 7 Mei depan.Ia susulan penggal penuh empat tahun Dewan Perwakilan akan berakhir pada 23 Mac ini.Suruhanjaya Pilihan Raya (SPR) perlu mengadakan pilihan raya umum sekurang-kurangnya 45 hari selepas pembubaran dan tidak boleh melebihi 60 hari.Pilihan raya umum mesti diadakan dalam tempoh 45 hari selepas tamat penggal Dewan pada 23 Mac ini.Mengikut perlembagaan, calon boleh memulakan kempen bermula 24 September lepas, 180 hari sebelum penggal kerajaan berakhir. Prayuth berhasrat untuk bertanding lagi walaupun had penggal lapan tahunnya sebagai perdana menteri berakhir pada 2025.-REUTERS


Humza Yousaf, calon menteri Islam pertama Scotland

LONDON, 21 Februari- Setiausaha Kesihatan Scotland, Humza Yousaf mendahului saingan bagi menggantikan Nicola Sturgeon sebagai Ketua Parti Kebangsaan Scotland (SNP) dan menteri pertama negara itu.Yousaf, 37 tahun ahli politik Islam terkemuka di Scotland, merupakan calon pertama yang mengumumkan hasratnya untuk bertanding.Beliau sering berkongsi pandangan yang sama dengan Sturgeon mengenai pelbagai dasar.Peluangnya untuk menjadi pemimpin mendapat rangsangan apabila Setiausaha Kebudayaan, Angus Robertson mengumumkan tidak akan bertanding.Terdahulu, Sturgeon mengejutkan ramai pihak dalam politik Britain minggu lalu apabila mengumumkan akan meletak jawatan.Selain itu, Timbalan Menteri pertama John Swinney turut menolak dirinya untuk bertanding.Hasil daripada kedua-dua pengumuman itu, membuka peluang persaingan dua calon iaitu Yousaf dan Setiausaha Kewangan, Kate Forbes.-AFP

(Ketua Parti Kebangsaan Scotland (SNP), Nicola Sturgeon/AFP)


Presiden Brazil janji untuk bina rumah mangsa terjejas banjir dan tanah runtuh

SAO PAULO, 21 Februari- Presiden Brazil, Luiz Inacio Lula da Silva berjanji akan membantu usaha pembinaan semula rumah bagi mangsa banjir dan tanah runtuh di kawasan berisiko.Kerajaan akan mengeluarkan rayuan bagi menghentikan pembinaan di kawasan rendah serta lereng bukit yang terdedah kepada bencana banjir di negara itu.Penduduk juga diseru agar lebih berhati-hati untuk tidak membina rumah di kawasan kerap berlaku bencana seperti hujan dan tanah runtuh yang kini meragut banyak nyawa.Sementara itu, Gabenor Tarcisio de Freitas, yang bertemu Presiden Lula turut mengisytiharkan keadaan kecemasan di lima bandar di sepanjang pantai dan mengeluarkan AS$1.5 juta dolar Amerika untuk operasi menyelamat.Brazil dilanda siri bencana berkaitan cuaca dalam beberapa tahun kebelakangan ini yang menurut pakar, ia berkemungkinan bertambah buruk berikutan perubahan iklim.Dianggarkan 9.5 juta daripada 215 juta penduduk Brazil tinggal di kawasan berisiko berlaku banjir atau tanah runtuh.

Angka kematian akibat hujan lebat di tenggara Brazil meningkat kepada 40 orang.Pihak berkuasa Sao Paulo memaklumkan empat lagi mangsa terkorban pada Isnin selain 36 orang yang direkod sehari sebelumnya.Angka korban dijangka terus meningkat setelah puluhan lagi mangsa dilapor masih hilang.Pasukan penyelamat ketika ini sedang berusaha mencari mangsa yang terselamat di bawah runtuhan atau tertimbus dalam lumpur akibat hujan lebat.Banjir dan tanah runtuh itu telah memusnahkan kawasan sekitar bandar pantai popular Sao Sebastiao.Pihak berkuasa berkata hujan sebanyak 600 milimeter direkodkan di Sao Sebastiao dalam tempoh 24 jam iaitu lebih dua kali ganda daripada jumlah biasa sepanjang bulan Februari.- AFP


Kempen bekerja empat hari seminggu di UK dapat sambutan menggalakkan

LONDON, 21 Februari- Kempen bekerja empat hari seminggu di United Kingdom mendapat sambutan baik majikan.Kebanyakan syarikat Britain yang mencuba program bekerja selama empat hari seminggu memutuskan untuk mengekalkannya selepas projek perintis selama enam bulan itu berjaya mengekalkan produktiviti.Pekerja di 61 syarikat di seluruh Britain bekerja secara purata 34 jam sepanjang empat hari antara Jun dan Disember 2022.Daripada jumlah itu, 56 syarikat atau 92 peratus memilih untuk meneruskan jadual kerja seperti itu dengan 18 daripadanya secara kekal.Menurut Autonomy, sebuah organisasi penyelidikan yang berpangkalan di Britain yang menerbitkan laporan itu menyatakan percubaan itu adalah yang terbesar di dunia, setakat ini.Kempen itu turut mendapat kerjasama penyelidik ahli akademik di Universiti Cambridge dan Universiti Oxford serta Kolej Boston.

Sebelum ini, Kongres Kesatuan Sekerja Britain (TUC) mengusahakan supaya seluruh negara itu beralih kepada empat hari kerja seminggu.Inisiatif itu disokong parti Buruh kerana produktiviti menjadi lebih tinggi, kakitangan lebih bermotivasi dan kurang masalah pekerja .Pada tahun 2021, sebuah bank di United Kingdom iaitu Atom Bank mengumumkan mengurangkan tempoh bekerja mingguan untuk 430 kakitangannya daripada 37 jam setengah kepada hanya 34 jam sahaja.Tahun lepas, kira-kira 100 syarikat di United Kingdom mendaftar pekerja mereka bekerja empat hari dalam seminggu tanpa pemotongan gaji.Kira-kira 95 peratus daripada syarikat memaklumkan, produktiviti sama ada kekal sama atau semakin bertambah baik sejak melaksanakan dasar itu.Inisiatif kerja empat hari seminggu yang disokong kerajaan juga akan diadakan di Sepanyol dan Scotland serta mendapat sambutan di beberapa negara lain.-AFP


Gempa bumi terbaharu di Turkiye ragut enam nyawa, ratusan cedera

ANTAKYA, 21 Februari- Enam orang maut dan lebih 300 orang tercedera susulan gempa bumi terbaru yang melanda Turkiye.Mangsa yang cedera dirawat di hospital di Adana dan Dortyol selepas dua gempa bumi terbaharu melanda wilayah sempadan Turkiye dan Syria.Menteri Dalam Negeri, Suleyman Soylu berkata pasukan kecemasan kini berada di tiga lokasi bagi menyelamatkan mangsa yang terperangkap di pusat gempa di wilayah Hatay.Gempa bumi berukuran 6.4 magnitud itu berlaku hanya dua minggu selepas dua gempa kuat menggegarkan wilayah yang sama pada 6 Februari lalu.Gempa bumi pertama melanda daerah Defne pada kira-kira pukul 8.40 malam waktu tempatan dan gempa kedua berlaku tiga minit kemudian dengan pusat gempa di daerah Samandag.Datuk Bandar wilayah Hatay, Lutfi Savas memberitahu bahawa gempa bumi terbaharu meruntuhkan beberapa bangunan dan beberapa orang terperangkap di bawah runtuhan.Pusat gempa dikesan berhampiran bandar Antakya di selatan Turkiye di mana gegarannya turut dirasai di Syria, Mesir Lubnan, Jordan dan Israel.Gempa bumi terbaharu melanda Hatay beberapa jam selepas Presiden Turkiye, Recep Tayyip Erdogan melawat wilayah itu.


Pelancaran peluru berpandu Korea Utara, AS kecam Majlis Tindakan PBB 'membatu'

NEW YORK, 21 Februari- Amerika Syarikat mengecam Majlis Keselamatan Pertubuhan Bangsa Bersatu (PBB) berikutan tiada tindakan berhubung pelancaran peluru berpandu oleh Korea Utara.Peluru berpandu Korea Utara itu didakwa mampu membuat serangan senjata nuklear.Duta Amerika ke PBB, Linda Thomas-Greenfield berkata dua anggota tetap iaitu China dan Rusia memaksa Majlis Keselamatan untuk berdiam diri walaupun terdapat banyak pelanggaran dilakukan Korea Utara berikutan terus melancarkan ujian peluru berpandu sejak 2022.Korea Utara melancarkan dua peluru berpandu balistik antara benua sebagai amaran kepada latihan ketenteraan Amerika Syarikat dan Korea Selatan.Peluru berpandu yang dilancarkan ke arah timur semenanjung Korea itu dilaporkan jatuh ke dalam kawasan Zon Ekonomi Eksklusif perairan Jepun.Pelancaran berkenaan adalah bukti Korea Utara mempunyai kapasiti membuat serangan balas nuklear ke atas pasukan musuh.

Korea Utara sedang memantau dengan teliti tindakan Washington dan Seoul yang menempatkan lebih banyak aset strategik ke rantau tersebut.Tindakan Korea Utara menguji puluhan peluru berpandu sejak dua tahun lalu mengancam keselamatan negara di Asia Timur.Namun, Rusia menuding kepada latihan ketenteraan Amerika-Korea Selatan yang menyebabkan perkara itu berlaku.-REUTERS


Dua ikan lumba-lumba air tawar, diselamatkan daripada sungai cetek Colombia

BOGOTA, 21 Februari- Dua ikan lumba-lumba sungai spesies merah jambu berjaya diselamatkan tentera laut Colombia akibat terperangkap di kawasan sungai yang cetek.Mamalia terancam yang ditemui di sungai Colombia itu terdiri daripada ibu dan anak ikan lumba-lumba.Beberapa pegawai laut membawa ikan tersebut keluar dan membungkusnya dengan kain buaian untuk melakukan pemeriksaan terhadap haiwan itu.Pengasas Yayasan Omacha, Erika Gomez yang turut serta dalam situasi menyelamat itu menjelaskan haiwan terbabit dilepaskan semula ke kawasan yang lebih dalam selepas 17 minit diperiksa.Usaha menyelamat itu melibatkan pasukan keselamatan, pihak berkuasa alam sekitar dan badan pertubuhan bukan kerajaan (NGO)."Anggota komuniti telah memaklumkan kepada pihak berkuasa berhubung ikan lumba-lumba yang ditemukan di Sungai Meta, timur Colombia, anak sungai Orinoco berhampiran sempadan Venezuela, minggu lalu," jelasnya kepada AFP.

Mamalia air tawar yang dikenali dengan nama saintifik, Inia geoffrensis hidup di dalam sistem sungai Amazon dan Orinoco.Habitat mereka selalunya dikenal pasti di bahagian Brazil, Venezuela, Colombia, Ecuador, Peru dan Bolivia.Ikan lumba-lumba sungai jenis merah jambu boleh mencapai berat sehingga 220 kilogram (485 paun) telah diklasifikasikan sebagai haiwan terancam oleh Kesatuan Antarabangsa untuk Pemuliharaan Alam Semula Jadi (IUCN) sejak 2018.Menurut Institut Penyelidikan Sumber Biologi Alexander von Humboldt, aktiviti memancing adalah pembunuh utama spesies itu di Colombia.Pencemaran merkuri dan pemanasan global, yang telah mengubah aliran sungai turut menjadi faktor kepupusan hidupan air tawar itu.-AFP


Hampir empat jam di lautan, dua beradik berjaya diselamatkan

QUEENSLAND, 21 Februari- Dua beradik berjaya diselamatkan selepas hampir empat jam berada di lautan.Dalam insiden di luar pantai Pulau Fraser, bot dinaiki mereka terbalik sebelum karam.Menurut 'LifeFlight Australia', kedua-dua mangsa yang memakai pelampung, berpaut pada kotak polistirena."Kedua-dua mangsa berusia linkungan 20-an dan sedang keluar untuk memancing."Ombak besar menyebabkan bot dinaiki mereka terbalik."Mereka tidak mengalami kecederaan dan dibawa ke Hospital Bundaberg untuk pemerhatian lanjut," katanya menerusi kenyataan. - REUTERS


Konflik Rusia, Ukraine semakin tidak terkawal - Menteri China

BEIJING, 21 Februari- China berasa bimbang dengan peningkatan konflik antara Rusia dan Ukraine.Menteri luar China, Qin Gang berkata konflik tersebut dilihat semakin tidak terkawal."Kami menggesa negara-negara lain untuk segera berhenti menyalakan api," katanya semasa ucapan di Forum Lanting.Beijing telah mengelak daripada mengutuk operasi Moscow terhadap Ukraine atau memanggilnya sebagai "pencerobohan".Ia selaras dengan Kremlin, yang menggambarkan perang itu sebagai "operasi ketenteraan khas" yang direka untuk melindungi keselamatan Rusia sendiri.- AFP


Gempa bumi: Tiga maut, lebih 200 cedera di Turkiye

ANTAKYA, 21 Februari- Tiga maut manakala lebih 200 orang cedera dalam kejadian gempa bumi terbaharu di Turkiye.Menteri Dalam Negeri Turkiye, Suleyman Soylu berkata gempa berkenaan menggegarkan wilayah selatan Turkiye, Hatay dan utara Syria pada Isnin. "Tiga orang terbunuh dan 213 orang lagi dibawa ke hospital di Turkiye."Di Syria, 'White Helmets' berkata lebih 130 orang cedera dan beberapa bangunan yang sudah rosak telah runtuh," katanya kepada pemberita di sini.Gempa bumi itu berlaku di bandar Defne di Turkiye pada pukul 8.04 malam waktu tempatan dan turut dirasai di bandar Antakya serta Lubnan.Sementara itu, Agensi Pengurusan Bencana Turkiye berkata satu lagi gempa bumi bermagnitud 5.8 menyusuli tiga minit kemudian dan pusatnya di daerah Samandag di Hatay. - AFP


Serangan hendap, 51 askar terbunuh di Burkina Faso

OUAGADOUGOU, 21 Februari- Sekurang-kurangnya 51 askar terbunuh dalam serangan hendap oleh pemberontak di utara Burkina Faso.Menurut tentera, 160 orang maut dalam insiden berkenaan, setakat Isnin."Serangan terbabit berlaku pada hari Jumaat di wilayah Oudalan berhampiran sempadan bergolak dengan Mali dan Burkina Faso."43 mayat baharu telah ditemukan, menjadikan jumlah kematian tentera kepada 51 orang."Operasi serangan diteruskan dengan memperhebatkan unit tindakan udara, yang akan menyerang serta memusnahkan peralatan mereka," katanya menerusi kenyataan.Burkina Faso sedang memerangi pemberontakan yang bermula dari negara jiran Mali, pada 2015.Keganasan tersebut menyebabkan lebih 10,000 kematian dan kira-kira dua juta orang hilang tempat tinggal.- AFP


Dua mati, tujuh cedera dalam serangan bom

MALI, 21 Februari- Dua terbunuh manakala tujuh cedera akibat bom buatan sendiri yang dilepaskan seorang suspek di pusat pemeriksaan polis di sini.Menurut gabenor daerah itu, insiden mengorbankan seorang pegawai dan orang awam."Orang awam yang terkorban adalah seorang pekerja di dewan bandar."Tujuh lagi cedera dalam serangan di Pusat Pemeriksaan Polis Negara Nara," katanya menerusi kenyataan.Pada 7 Februari, dua pegawai polis dan seorang anggota tentera terbunuh di bandar Nara.Mali telah mengalami krisis keselamatan selama sedekad yang dicetuskan oleh pemberontak.Sejak Ogos 2020, Mali berada di bawah pemerintahan tentera.Keganasan menyebabkan banyak tempat di sini terjejas terutamanya di pusat dan timur negara itu.- AFP


ICRC komited lindungi orang awam daripada konflik sempena ulang tahun ke-160 tahun

GENEVA, 20 Februari-Jawatankuasa Palang Merah Antarabangsa (ICRC) menjelaskan lebih banyak perkara perlu dilakukan untuk melindungi orang awam daripada konflik.Badan itu menyambut ulang tahun ke-160 penubuhannya pada Jumaat, 17 Februari.Selepas 160 tahun, Jawatankuasa Antarabangsa Palang Merah memaklumkan dunia telah mencapai kemajuan sebenar dalam mengurangkan bahaya terhadap orang awam di medan perang.Presiden ICRC Mirjana Spoljaric menyatakan penderitaan akibat konflik terus wujud, bermakna masih banyak yang perlu dilakukan.Spoljaric menekankan bahawa pematuhan undang-undang kemanusiaan antarabangsa telah, dan akan terus menjadi satu-satunya cara untuk memelihara nilai kemanusiaan semasa konflik.Tambahnya, undang-undang jenayah perang mesti menjadi keutamaan politik.ICRC telah bekerja di 100 negara dengan tenaga kerja melebihi 21,000 orang.Menurut kenyataan itu, ICRC, bersama rakan-rakannya dalam Pergerakan Palang Merah dan Bulan Sabit Merah Antarabangsa akan meneruskan tugasnya.Organisasi itu kekal neutral, tidak berat sebelah dan aktiviti kemanusiaannya difahami oleh semua, meskipun senjata dan teknologi baharu terus diperkenalkan.ICRC akan sentiasa memihak kepada kemanusiaan, terus menyokong dan mendesak agar undang-undang kemanusiaan antarabangsa terus dihormati, melarang keganasan terhadap mereka yang tidak terlibat dalam konflik bersenjata-BERNAMA


Gempa bumi berukuran 6.3 magnitud landa Selatan Turkiye

ANTAKYA, 21 Februari-Gempa bumi berukuran 6.3 magnitud dilaporkan melanda Selatan Turkiye.Agensi Bencana dan Kecemasan Turkiye (AFAD) dalam satu kenyataan menyatakan gegaran tersebut berlaku pada pukul 8.04 waktu tempatan.Para saksi memberitahu wakil Agensi Reuters, gegaran menyebabkan beberapa bangunan di Antakya mengalami kerosakan.Pihak berkuasa Turkiye melaporkan lebih 6,000 gegaran sejak seminggu lalu. Manakala pasukan media BBC yang berada di daerah tersebut menyatakan gegaran yang berlaku adalah lebih kuat berbanding sebelum ini.Gegaran sama turut dirasai di Syria, Mesir dan Lubnan menurut kata para saksi. Namun tidak dapat dipastikan sama ada terdapat kemusnahan atau korban disebabkan gempa terbaharu ini.Salah seorang penduduk tempatan, Muna Al Omar memberitahu Reuters, dia berada di dataran di Antakya ketika kejadian."Saya ingat bumi akan terbelah dua", katanya sambil menangis dan ditemani anak perempuannya berusia tujuh tahun.Wartawan AFP melaporkan suasana panik menyelubungi Antakya yang sebelum ini terjejas dengan gempa bumi yang berlaku sebelum ini.Gegaran terbaharu ini menyebabkan kepulan debu berterbangan memenuhi bandar berkenaan.Wartawan AFP turut melaporkan sisa bangunan dan tembok turut runtuh.Beberapa orang awam yang cedera dilihat meminta bantuan dan pertolongan.Salah seorang saksi, Ali Mazlum berkata dia sedang melakukan pencarian mayat anggota ahli keluarganya yang terperangkap di celah-celah runtuhan bangunan akibat gempa sebelum ini ketika kejadian."kami tidak tahu apa yang ingin dilakukan. kami berpegangan sesama sendiri. Dinding mulai runtuh. Seolah-olah bumi terbelah untuk menelan kami" ujarnya.Antakya, ibu negeri daerah Hatay antara lokasi terjejas teruk akibat gempa yang berlaku beberapa kali pada 6 Februari lalu.Agensi Bencana dan Kecemasan Turkiye (AFAD) menerusi ciapan di Twitter menggesa agar penduduk menjauhi kawasan pantai sebagai langkah berjaga-jaga terhadap risiko kenaikan paras laut meskipun amaran tersebut telah ditarik balik-BBC.com

(Sebahagian daripada pasukan perubatan berlindung di Khemah-khemah selepas gegaran terbaharu berukuran 6.3 magnitud/Foto REUTERS)


Kilang logam meletup, seorang cedera

OHIO, 21 Februari- Sekurang-kurangnya seorang cedera akibat letupan yang berlaku di sebuah kilang logam di sini pada Isnin.Letupan berkenaan menyebabkan asap tebal, sehingga dapat dilihat dari Lebuhraya Interstate.Menurut media tempatan, insiden menyebabkan banyak logam cair dan serpihan menghujani bangunan berhampiran antaranya I. Schumann & Co. di Bedford Heights."Kebakaran berkenaan menyebabkan bomba dari Cleveland dan Akron turun ke lokasi insiden untuk memadamkan kebakaran. "Pihak bomba membawa keluar mangsa yang cedera menggunakan helikopter," katanya.Punca insiden masih dalam siasatan.- REUTERS


Jepun tambah dana bantuan AS$5.5 bilion kepada Ukraine

TOKYO, 20 Februari- Jepun akan menawarkan sokongan kewangan baharu kepada Ukraine bernilai AS$5.5 bilion, kata Perdana Menteri, Fumio Kishida pada Isnin.Tawaran itu beberapa hari sebelum ulang tahun pertama pencerobohan Rusia, sejak perang bermula pada 24 Februari 2022.Jepun sebelum ini telah menyediakan Ukraine dengan sokongan kewangan bernilai AS$600 juta bersama ratusan juta dolar bantuan kemanusiaan, menurut pejabat perdana menteri.Bagaimanapun, 'masih ada keperluan untuk membantu orang yang mata pencarian mereka telah musnah akibat perang, dan memulihkan infrastruktur yang musnah', kata Kishida dalam ucapan di simposium badan pemikir, di sini."Kami telah memutuskan untuk menyediakan sokongan kewangan tambahan sebanyak AS$5.5 bilion," katanya.

Perdana Menteri Jepun itu juga mengumumkan akan menjadi tuan rumah sidang video pemimpin G7 dengan Presiden Ukraine, Volodymyr Zelensky pada Jumaat, hari ulang tahun pertama pencerobohan Rusia."Tahun ini, Jepun, sebagai presiden G7 dan anggota tidak tetap Majlis Keselamatan PBB, akan menyokong Ukraine dalam memerangi pencerobohan Rusia dan mengetuai usaha dunia untuk menegakkan perintah antarabangsa yang bebas dan terbuka berdasarkan kedaulatan undang-undang," kata Kishida.Pemimpin G7 secara peribadi akan bertemu di Hiroshima pada bulan Mei.Pengumuman Kishida itu dibuat ketika Presiden Amerika Syarikat, Joe Biden, mengadakan lawatan mengejut ke Kiev.Ia merupakan lawatan pertama Biden ke Ukraine sejak perang bermula, dan perjalanan itu dipuji oleh Zelensky sebagai "tanda sokongan yang sangat penting untuk semua rakyat Ukraine".-AFP


Pamer lukisan kemusnahan gempa di Turkiye, Syria untuk bangkit rasa kesedaran

BASRA, 20 Februari- Sekumpulan artis dari Studio Seni Halus Al-Ghadeer Basra, Iran menghabiskan hujung minggu mereka melukis gambaran mengenai gempa bumi yang melanda Syria dan Turkiye, memperlihatkan apa yang telah ditinggalkan oleh tragedi itu.Pameran di sepanjang Jalan Budaya Al-Farahidi Basra, menyaksikan para artis melukis kemusnahan yang dialami akibat gempa kuat itu.Ia menerusi apa yang mereka tonton atau bayangkan, yang sekali gus membangkit rasa kesedihan dan kehilangan kepada pengunjung.Lukisan menunjukkan bagaimana gempa telah memberi kesan kepada berjuta-juta orang yang kehilangan rumah, keluarga dan orang tersayang."Menerusi lukisan, kami memberi penerangan mengenai tragedi yang berlaku dan jika boleh, berilah bantuan kepada keluarga atau orang yang menderita ini," kata artis Iran dan pengarah studio Al-Ghadeer, Hussein Al-Najjar.Setakat ini, jumlah kematian akibat gempa di Turkiye dan Syria telah melebihi 46,000 orang dan ramai lagi dipercayai masih hilang.-REUTERS

(Antara lukisan yang dapat dilihat pengunjung pada pameran tersebut/Foto Reuters)


Angka kematian gempa bumi di Turkiye meningkat kepada 41,020 orang

TURKIYE, 20 Februari- Angka kematian akibat gempa bumi kuat yang melanda tenggara Turkiye pada 6 Februari lalu, meningkat kepada 41,020 orang.Menurut agensi negara itu, pada Ahad, kerja mencari dan menyelamat di zon gempa bumi telah selesai, kecuali di wilayah Kahramanmaras dan Hatay.Ketua Pihak Berkuasa Pengurusan Bencana dan Kecemasan (AFAD), Yunus Sezer berkata bantuan tunai sebanyak 10,000 lira Turkiye (kira-kira AS$531) telah diberikan kepada hampir 800,000 rakyat.

(Kemusnahan akibat gempa yang melanda Turkiye/Foto Reuters)

Tambah Yunus, lebih 6,000 kontena telah dipasang setakat ini, dengan sasaran untuk menyediakan 100,000 kontena dalam tempoh dua bulan.Manakala, hampir 250,000 khemah sudah digunakan.Selain itu katanya, lebih 460,000 orang telah dipindahkan setakat ini, dengan 318,970 mangsa ditempatkan di rumah tamu dan hotel awam.Jabatan berkaitan turut meneruskan usaha untuk memindahkan dan menempatkan semula satu juta mangsa yang terjejas.Dalam satu kenyataan, menteri kesihatan negara itu berkata tiada penyakit berjangkit merebak di kawasan gempa.-REUTERS


Taufan Gabrielle: Kesan kemusnahan boleh melebihi AS$8 bilion

WELLINGTON, 20 Februari- New Zealand memberi amaran, kesan kemusnahan akibat Taufan Gabrielle yang telah mengakibatkan sekurang-kurang 11 orang maut, boleh meningkat melebihi AS$8 bilion.Ini apabila pihak berkuasa mengumumkan pembiayaan kecemasan untuk membantu dalam usaha pemulihan.Perdana Menteri, Chris Hipkins menyifatkan Taufan Gabrielle sebagai bencana alam terbesar di New Zealand untuk sekurang-kurangnya satu generasi dan mengumumkan pakej bantuan siklon kecemasan NZ$300 juta (AS$187.08 juta)."Hari ini Kabinet bersetuju bahawa Menteri Pengurusan Kecemasan akan melanjutkan keadaan Darurat Negara selama tujuh hari lagi. "Ini bagi membolehkan kami terus menyelaras respons di peringkat nasional, memastikan kawasan terjejas menerima sumber yang mereka perlukan," katanya dalam sidang media, pada Isnin.

(Chris Hipkins (kiri) pada sidang media pengumuman pakej bantuan siklon kecemasan pada Isnin/Foto Reuters)

Siklon Gabrielle yang melanda utara New Zealand pada 12 Februari lalu telah menyebabkan kemusnahan meluas.Dengan usaha pemulihan berterusan, polis telah mengesahkan 11 kematian setakat ini, kebanyakannya di Teluk Hawke di Pulau Utara. Kira-kira 2,200 orang masih tidak dapat dikesan.-REUTERS


Lima cedera ditembak ketika perarakan

NEW ORLEANS, 20 Februari- Lima orang cedera dalam kejadian tembakan semasa perarakan berlangsung di sini, malam tadi.Video yang dirakam oleh saksi, Kristie Self menunjukkan orang ramai berdiri di sekitar bahagian laluan perarakan yang dipenuhi serpihan.Menerusi video berkenaan, turut kelihatan pasukan kecemasan sedang menyelamatkan mangsa.NBC News, memetik polis tempatan berkata, tembakan berlaku pada pukul 9:30 malam."Ia berlaku berhampiran penghujung laluan untuk perarakan Krewe of Bacchus, lokasi orang ramai berkumpul," katanya.

(Pasukan kecemasan tiba di lokasi kejadian untuk menyelamatkan mangsa tercedera / Foto REUTERS)

Pihak berkuasa memaklumkan, seorang suspek telah ditahan, tetapi tidak jelas sama ada terdapat lebih daripada seorang penembak atau suspek lain terlibat.-REUTERS


Runtuhan salji di Tajikistan, angka kematian meningkat kepada 19 orang

DUSHANBE, 20 Februari- Angka kematian akibat runtuhan salji yang melanda Tajikistan beberapa hari lalu, meningkat kepada 19 orang.Demikian menurut pihak berkuasa, pada Isnin."Dari 15 Februari hingga 19 Februari, 200 runtuhan salji, tujuh tanah runtuh dan enam runtuhan batu direkodkan," kata perkhidmatan kecemasan dalam satu kenyataan."19 daripada rakyat kita kehilangan nyawa mereka dalam runtuhan itu," tambahnya.

(Kawasan yang terjejas dengan runtuhan salji di wilayah Gorno-Badakhshan, Tajikistan pada 15 Februari 2023/Foto Reuters)

Tajikistan, negara bekas Soviet termiskin di Asia Tengah, sering kali terdedah dengan bencana alam.

Hampir semua mangsa tinggal di Upper Badakhshan (juga dikenali Gorno Badakhshan), sebuah wilayah autonomi bersempadan dengan Afghanistan, China dan Kyrgyzstan yang dikelilingi Pergunungan Pamir, dengan puncak melebihi 7,000 meter.Wilayah terpencil yang mewakili kira-kira separuh daripada wilayah Tajik, menempatkan hanya dua peratus daripada 9.5 juta penduduk negara itu.Presiden Emomali Rahmon, yang berkuasa selama tiga dekad, telah menerima ucapan takziah daripada pemimpin negara bekas Soviet, serta daripada Vladimir Putin dari Rusia dan Presiden Iran Ebrahim Raisi.-AFP


AS, Jepun jalani latihan udara bersama selepas pelancaran peluru berpandu Pyongyang

JEPUN, 20 Februari- Tentera Amerika Syarikat (AS) dan Jepun menjalankan latihan udara bersama pada Ahad selepas Korea Utara melepaskan peluru berpandu balistik jarak jauh yang mendarat di laut di pantai barat Jepun, Jepun. Menurut Kementerian Pertahanan Jepun, latihan dua hala itu mengukuhkan lagi keupayaan pencegahan dan tindak balas Perikatan Jepun-AS."Unit yang mengambil bahagian ialah dua B-1B dan empat F-16 daripada tentera AS serta tiga F-15 daripada Tentera Pertahanan Udara Jepun," kata kementerian itu.

(AS dan Jepun jalani latihan udara bersama bagi mengukuhkan lagi keupayaan pencegahan dan tindak balas Perikatan Jepun-AS / Foto REUTERS)

Hari ini, Korea Utara melepaskan dua lagi peluru berpandu balistik dari pantai timurnya ketika kakak pemimpin Kim Jong Un memberi amaran kepada tentera AS untuk menghentikan latihan ketenteraan.Beliau mengatakan, negara nuklear itu boleh mengubah Pasifik menjadi 'lapang sasar'.-REUTERS


Jepun minta PBB adakan mesyuarat susulan pelancaran peluru berpandu Pyongyang

TOKYO, 20 Februari- Perdana Menteri Jepun, Fumio Kishida berkata, negaranya telah meminta Majlis Keselamatan Pertubuhan Bangsa Bersatu (PBB) mengadakan mesyuarat tergempar selepas Korea Utara melancarkan peluru berpandu balistik jarak jauh yang mendarat di laut di luar pantai barat Jepun.Menurut Ketua Staf Bersama Korea Selatan, Pyongyang pertama kali melepaskan peluru berpandu balistik ke arah laut di luar pantai timurnya pada Sabtu sebelum melakukan dua lagi pelancaran serupa pada Isnin.

(Fumio Kishida, Perdana Menteri Jepun / Foto REUTERS)

Ketua Setiausaha Kabinet Jepun, Hirokazu Matsuno berkata, Jepun telah mengemukakan bantahan kepada Korea Utara berhubung pelancaran itu."Tindakan Korea Utara mengancam keamanan dan keselamatan Jepun, rantau ini dan masyarakat antarabangsa.Ia sama sekali tidak boleh diterima," ujar Matsuno.-REUTERS


Sejarah Antakya purba berulang akibat gempa bumi

ANTAKYA, 20 Februari- Bandar purba Turkiye, Antakya sebelum ini tercatat dalam sejarah dan ketamadunan selama lebih 2,000 tahun di wilayah selatan Hatay sebelum musnah akibat gempa bumi dahsyat suatu ketika dahulu.Kini Antakya moden yang dibina di atas runtuhan ketamadunan lalu menerima nasib sama kerana bandar itu terletak di zon yang sering berlaku gempa bumi.Kira-kira 80 peratus bangunan tempatan runtuh semasa bencana yang menggegarkan selatan negara tersebut awal bulan ini, yang turut melenyapkan kebanyakan seni bina bersejarahnya.Hüseyin, seorang penduduk tempatan yang terselamat memaklumkan, terlalu banyak kerugian yang ditanggung."Dulu ada restoran, kedai gunting rambut, kedai pakaian dan orang ramai pergi bekerja setiap hari. Kini, kebanyakannya telah musnah," katanya.Hüseyin berkata, dia dibesarkan dengan kisah bandar purba Antakya dan sejarah ketamadunannya dahulu boleh ditemui menerusi seni bina bangunan di kawasan itu.Malangnya, gempa bumi pada 6 Februari lalu telah meragut kesemuanya termasuk rakan dan keluarganya di kawasan kejiranan."Kami tidak akan bertemu mereka lagi dan kami hanya boleh berharap mereka dapat kekal dalam ingatan kami untuk masa yang lama, kerana ia adalah kenangan indah," ujarnya lagi.

(Antara bangunan yang musnah akibat gempa di Antakya / Foto REUTERS)

Kesan dahsyat gempa bumi berkenaan menjadi parut yang berbekas di hati mereka yang terlibat.Kebanyakan penduduk tidak menyangka akan kehilangan insan tersayang kerana sehari sebelum itu mereka berada dalam keadaan gembira bersama.Seorang lagi penduduk, Ömer memberitahu, dia dan pasangannya dijadual melangsungkan perkahwinan kira-kira dua minggu lalu, namun kejadian gempa bumi berkenaan merubah segalanya.“Perkahwinan kami ditetapkan pada 11 Februari, tetapi ibu tunang saya dan abangnya terbunuh secara tragis semasa bencana itu, jadi kami terpaksa mengebumikan mereka.Masih terdapat 17 ahli keluarga dan rakan masih hilang dan mereka telah merancang untuk menghadiri majlis perkahwinan itu," ujarnya.Kini, Ömer memutuskan untuk tinggal sementara di Antakya bagi mencari dan menunggu maklumat mengenai mereka yang masih hilang sebelum meninggalkan kawasan itu untuk membina kehidupan baru.Menurut Ketua Pihak Berkuasa Pengurusan Bencana dan Kecemasan, Yunus Sezer, angka kematian di Turkiye telah meningkat kepada 41,020 orang.Manakala, seramai 430,000 orang di Hatay telah dipindahkan ke tempat yang lebih selamat.-REUTERS


Banjir, tanah runtuh di Brazil ragut sekurang-kurangnya 24 nyawa

SAO PAULO, 20 Februari- Banjir dan tanah runtuh yang dicetuskan oleh hujan lebat di Brazil meragut sekurang-kurangnya 24 nyawa.Menurut Datuk Bandar, Felipe Augusto, 23 maut di San Sebastiao, manakala seorang lagi gadis meninggal dunia di bandar Ubatuba.Kerajaan negeri memaklumkan, 228 orang kehilangan tempat tinggal manakala 338 lagi telah dipindahkan di wilayah pantai utara bandar Sao Paulo.Pihak berkuasa memaklumkan, seorang kanak-kanak lelaki berjaya diselamatkan daripada banjir lumpur, begitu juga seorang wanita yang sedang melahirkan anak.Gabenor negeri Sao Paulo, Tarcisio de Freitas mengisytiharkan darurat di lima bandar di sepanjang pantai dan memperuntukkan dana berjumlah $1.5 juta untuk operasi menyelamat.

(Pihak berkuasa menyelamatkan seorang mangsa yang terlibat kejadian banjir dan tanah runtuh di Sao Paulo / Foto AFP)

Sementara itu, Presiden Luiz Inacio Lula da Silva menerusi Twitternya memaklumkan, beliau akan melawat kawasan terjejas pada Isnin.Lula berkata, kerajaan di semua peringkat akan berusaha untuk merawat mangsa yang tercedera, mencari mereka yang hilang dan memulihkan jalan raya, tenaga dan telekomunikasi.San Sebastiao, yang terletak 200 kilometer di utara Sao Paulo menerima taburan hujan 60 sentimeter dalam tempoh 24 jam dan ia merupakan dua kali ganda jumlah yang kebiasaannya direkod dalam tempoh sebulan.Rakaman di televisyen dan media sosial menunjukkan seluruh kawasan kejiranan termasuk jalan raya ditenggelami air, serpihan rumah dihanyutkan banjir lumpur dan kenderaan musnah akibat dihempap pokok.-AFP


'Kami akan sembuh bersama'

HATAY, 20 Februari- Penduduk tempatan di sini berkumpul berdekatan runtuhan bangunan yang musnah akibat gempa bumi untuk menyaksikan kerja-kerja yang dilakukan pasukan penyelamat dan jengkaut.Seorang pelajar, Meryem Yakisikli berkata, dia tidak pernah melihat 'kuasa besar yang boleh mengambil rumah, kawan dan saudara-mara sepanjang hidupnya'. "Saya ingin katakan kami akan sembuh bersama kerana saya percaya seseorang tidak boleh sembuh sendiri.Selagi kami bersama, tiada apa dapat memisahkan kami," katanya.Seorang lagi penduduk, Hasan Uyanik berkata, dia berharap pasukan penyelamat dapat meneruskan operasi supaya mayat-mayat terlibat dapat disemadikan. "Kebanyakannya mungkin sudah meninggal dunia, tetapi sekurang-kurangnya mereka (penyelamat) boleh mencari mayat itu supaya dapat disemadikan," ujarnya.

(Hasan Uyanik menunjukkan kemusnahan di kawasan kejiranan ketika dia berjalan di antara bangunan yang roboh / Foto REUTERS)

Sementara itu, orang ramai dilihat hanya berdoa untuk mangsa yang maut akibat bencana tersebut.Usaha menyelamat di Turkiye semakin berkurangan pada Ahad.Terdahulu, Ketua Pihak Berkuasa Pengurusan Bencana dan Kecemasan (AFAD) Turkiye, Yunus Sezer berkata, usaha mencari dan menyelamat sebahagian besarnya akan berakhir pada malam Ahad.Gempa bumi berukuran 7.8 magnitud yang melanda tenggara Turkiye dan Syria hampir dua minggu lalu telah mengorbankan lebih 46,000 orang dan menyebabkan sekurang-kurangnya sejuta orang kehilangan tempat tinggal.Jumlah korban dijangka meningkat, dengan kira-kira 345,000 pangsapuri di Turkiye dilaporkan telah musnah dan ramai yang masih hilang.-REUTERS